
Quamquam   difficile  sane  est  mihi  quidem  de  Virgilio 

aliquid   proferre,    quod   novum   sit   atque  auribus  doctorum 

virorum  dignum,  quoniam  tot  tamque  docti  viri  de  eo  scrip- 

serunt  et  opera  ejus  ita  tractaverunt,  ut  desperandum  mihi 

fuisse   videatur,   fore,    ut  non  profunderetur  mea  in  hac  re 

opera,  juvat  tamen  periculum  facere,  si  possit  iiliquid,  quod 

ad  carmina  ejus  recte  interpretanda  pertineat,  ex  his,  quas 

nobis  in  animo  est  instituere,  qusestiunculis  redundare.   Nam 

habent  id  proprium  magni  poetse  magnique  scriptores,  ut, 

quacumque  ex  parte  in  opera  eorum  inquiras,  eo  magis,  ut 

ita   dicam,   nova  et  excelsa  videantur  ingenia  eorum.     Vir- 

gilius  vero  tam  egregius  est  poeta,.  ut  inter  maximos  referri 

^)  debeat,    quse    res    vel    ex   eo    cernitur,  quod  non  solum  ab 

«o    aequalibus    suis    poetarum,    qui    tunc    vocabantur,  novorum 

>ii   princeps    est    appellatus    optimisque    suse   setatis  hominibus 

^  mire  placuit,  sed  etiam   omnium  deinceps  seculorum  homi- 

^  nibus    admirationi   fuit,  quo  factum  est,  ut  jure  dici  possit, 

i  eum   in    literarum  historia  inter  principes  poeseos  referen- 

^  dum  esse. 

«^  Nunc,  quoniam  nobis  proposuimus,  ut  particulam  tan- 

_y  tum  Aeneidis  tractaremus,  Necyam  dico,  quse  vocatur,  sive 

isektum 'librum,  non  necesse  erit  copiose  disserere  de  inge- 
"mo  noslri  poetae  atque  indole,  sed,  quia  constat  in  Virgilio 
p\)etra  eq^ti-nando  aestimantium  variare  judicia  plus  fortasse 
quam  in  ullo  alio  poeta  Romano,  paucis  verbis,  antequam 
ad  rem  propositam  transeam,  quid  mihi  de  hac  re  videatur, 
ostendam.  Nam  ita  credo  fore,  ut  facilius  perspiciatur,  quid 
de  hac  Necyia  judicem,  si  prius  breviter  exposuero,  quid  de 
toto  opere  judicandum  videatur. 

Nemo,  qui  poema  aliquod  tractandum  atque  interpre- 
tandum  sibi  sumpserit,  facile  negaverit  necesse  esse  dili- 
genter  inquirere  in  multas  res:  quis  fuerit  poeta,  quando 
scripserit,  quid  spectaverit.  Ea  res  semper  utilis  erit  ple- 
rumque  necessaria.  Nam  etsi  esse  possunt  qusedam  car- 
minum  argumenta  et  genus  quoddam  carminum,  quod  et 
legi  possit  cum  voluptate  et  intelligi  satis  bene  sine  illa 
accurata  personarum,  temporum,  rerum  notitia,  Romanorum 
tamen  poetse,  ut  qui,  etiamsi  ingenio  valuerunt,  tamen  plus 
valuisse  putandi  sint  arte,  permulta  habent,  quae  tam  arcte 
cohserent  cum  eorum,  qui  tum  vivebant,  hominum  vita,  mo- 
ribus,  institutis,  ut,  quid  sibi  velint,  non  possimus  intelli- 
gere  sine  diligentissima  pertractatione  multarum  rerum,  quse 
a  nostrse  vitae  consuetudine  abhorrent. 

De  Virgilio  quidem  hoc  loco  necessarium  non  est  re- 
ferre  ea,  quse  in  literarum  Romanarum  historiis  leguntur 
de  vitse  ejus  condicione  ac  fortuna,  sed  alienum  tamen  non 
est  admonere  de  iis  rebus,  quae  ad  ingenium  ejus  effingen- 
dum  efficaces  fuisse  existimandae  sunt.  Omitto,  quod  re- 
gionis  Mantuanse  natura,  ubi  natus  educatusque  est,  jam 
pueri  tenerum  ingenium  quodammodo  finxit  eique  molle 
illud  atque  facetum  adtribuit.  Sed  tempora,  in  quse  prima 
ejus  aetas  inciderat,  multo  plus  adtulisse  ad  mores  ejus  for- 
mandos,  putandum  est.    Erat  vero  eorum  temporum  condi- 

cio  admodum  luctuosa :  civilia  bella,  Sullana  dominatio,  pau- 
corum  illa  dominatio  Italiae  gravissima,  conjuratio  Catilina- 
ria,  alia  ejusmodi  mala  aut  premebant  aut,  quamquam  par- 
tim    prseterita,    sentiebantur,    quia   causae   malorum  illorum 
nondum   remotae    erant.     Italiae   provinciarumque   status  is 
erat,  ut  certus  stabilisque  rerum  ordo  ubique  desideraretur. 
Num    Romani    ex    religione    rituumque    observatione 
solatium  capere  potuerint,  non  audeo  in  qusestionem  vocare ; 
id  vero  facile  est  intellectu,  eos  tum  arripuisse,  ut  ita  dicam, 
philosophise    solatia,   quse  res  vel  ex  eo  cernitur,  quod,  qui 
tum  erant  philosophi,  non  tam  in  ea  philosophise  parte,  quae 
in   vero    quserendo  disserendique  subtilitate  versatur,  quam 
in    ea,    quse    est   de   vita    ac    moribus,  elaborare  voluerunt. 
Prsetereo  Ciceronem,  qui  tot  libris  locos,  qui  in  philosophia 
patent  latissime,  illustravit.    Sed  ut  breviter  ostendam,  quam 
contradictorie,  ut  ita  dicam,  oppositse  fuerint  quorundam  de 
immortalitate  animi  opiniones,  admoneo  de  laudatis  illis  sen- 
tentiis,  quas  Sallustius  in  senatu  de  condemnandis  Catilina- 
riis  dictas  esse  refert  a  Csesare  et  Catone. 

Ut  vero  ad  poetas  perveniamus  eorumque  de  eadem  re 
citemus  testimonia,  Lucretius,  paucis  annis  quam  Virgilius 
major  natu,  aut  omnino  deos  esse  aut  certe  humana  curare 
negat.  Affero  hoc  loco  Lucretium  solum,  non  quod  credam 
opus  ejus,  cui  titulus  est  de  rerum  nafura,  tam  rebus,  quas 
continet,  quam  scribendi  sublimitate  atque  arte  ejus  aetatis 
Romanis  pLicuisse,  sed  quia  is  poeta,  si  eum  cum  Virgilio 
compares,  huic  plane  contrarius  ac  dissimilis  videtur.  Nam 
Virgilius,  qui  religiosissimi  poetse  appellationem  meruit,  nus- 
quam  non  deos  esse  rebusque  humanis  interesse  docet,  re- 
ligiones  deorumque  cultum  commendat. 

Ita   mirum    sane  est,  quod  tam  parvo  interjecto  tem- 
poris  spatio  duo  maxima  poetarum  ingenia  diversissima  ex- 

stiterunt  iis  potissimum  temporibus,  quum  vetus  rei  publicse 
disciplina  jam  diu  labefactata  quam  maxime  laborabat  or- 
diente  velut  fatali  necessitate  novo  rerum  ordine.  Sed  ut 
hanc  rem  paucis  verbis  expediamus,  diversitas,  quae  inter 
Lucretium  Virgiliumque  intercedit,  ita  fortasse  explicari  po- 
test,  si,  novis  nominibus  usi,  Lucretianam  poesin  pessimis- 
mum  prae  se  ferre,  Virgilianam  vero  optimismum,  dixerimus. 

Virgilius  enim  non  solum  luctuosa  patrise  tempora  vi- 
derat  et  ipse,  quum  magna  pars  soli  Italise,  pulsis  veteribus 
possessoribus,  a  veteranis  occuparetur,  bona  sua  amiserat, 
—  quse  tamen  mox  recepit  per  potentium  amicorum  gra- 
tiam  benignitatemqne  Octaviani  Csesaris,  —  sed  etiam  ea 
tempora  vidit,  ubi  pace  reddita  respublica  velut  renata  vi- 
debatur. 

Ex  qua  re  Virgilius,  ut  erat  vere  amans  patriae,  eo 
majore  gaudio  affectus  esse  putandus  est,  quo  magis  ante 
miserabili  rerum  statu  doluerat.  Itaque  non  est,  cur  dubi- 
tandum  videatur,  quin  re  vera  senserit  poeta  ea,  quae  in 
Eclogis  in  Augusti  honorem  scripsit.  Nam  multa  pars  ea- 
rum  in  laudibus  ejus  celebrandis  versatur,  perhibeturque 
illius  setas  redeuntis  aurei  seculi  initium. 

Quum  vero  Atellis,  quo  cum  Msecenate  profectus  erat, 
Augusto  ad  triumphum  Actiacum  celebrandum  revertenti 
Georgica  per  aliquot  dies  prselegeret,  non  solum  ob  accepta 
beneficia  eum  coluit,  sed  etiam  quia  patriam  servaverat  pa- 
cemque  restituerat.  Versatur  hoc  Georgicorum  opus  in  ho- 
nestissimo  Romanorum  quaestu  celebrando  continetque  multa, 
quae  eo  pertinere  videntur,  ut  Romani  quodammodo  cogno- 
scant  semetipsos  et  velut  ex  longo  somno  excutiantur.  Jam 
tum  natum  esse  poetse  consilium  Augusti  res  gestas  epico 
carmine  celebrandi,  ostendit  tertii  libri  initium. 

Num    Aeneis   id    opus    demonstratum  sive  promissum 


sit,  incertiim  est;  id  vero  certum,  Aeneidem  longe  maximum 
opus  Virgilii  esse.  Argumentum  Aeneidis  prae  se  fert  titu- 
lum  celebrandi  Aenean  versaturque  poeta  in  eo  ita,  ut,  dum 
errores  Aeneadarum  describit,  primas  populi  Romani  origi- 
nes  consecrat  refertque  ad  deos  auctores,  Augusti  imperium 
justum,  legitimum,  debitum  esse  contendat. 

Hsec  tamen  non  ita  dicta  volo,  ut  videar  Aeneidis  ar- 
gumentum  duplex  esse  contendere.  Credo  enim  fieri  non 
potuisse,  quin  Virgilius,  ut  vulgo  antiqui  populi,  Romanus 
non  minus  quam  Grsecus,  de  historia  judicabant,  omittere 
posset,  si  quidem  voluit  carmen  epicum  Romanorum  pro- 
prium  condere  Aeneidem,  Aeneadarum  fata  ita  enarrare, 
ut  iis  quodammodo  opponerentur  Romanorum,  qui  tunc  erant, 
fata.  Nam  quemadmodum  antiquorum  Grsecorum  epos 
magna  ex  parte  historia  est,  et  historia  eorum  multa  ha- 
bet  cum  poesi  communia,  prsesertim  in  eo,  quod  historici 
eorum  mirabilem  quendam  causarum  connexum  agnoverunt 
orbesque  quosdam  in  rebus  esse  opinati  sunt,  ita  et  Roma- 
norum  epos  se  habere  credo,  quamquam  Homericis  carmi- 
nibus  et  origine  et  indole  dispar  est. 

Quse  Grsecorum  de  historia  sestimatio  fuerit,  ostendit 
vir  doctissimus  E.  Curtius  \ 

Atqui  constat  Greecorum  historicorum  artem  Romano- 
rum  quoque  historise  condendse  affuisse,  praesertim  in  pri- 
mis  de  origine  gentis,  de  regibus,  aliis  narrationibus.  Ergo 
Virgilius  nihil  aliud  quam  cum  omnium  opinione  consensit, 
quum  in  Aeneide  sua  componenda  ita  versatus  est,  ut  Au- 
gustum  quasi  in  medio  poneret. 

Spectat  tamen  Aeneis  ad  eum  finem,  ut  Romanis  tam- 
quam    ob   oculos  ponatur  ea  condicio,  ad  quam  nati  atque 

»  Alterthum  und  Gegenwart  I.  xvl  "Der  bistorische  Sinn  der 
Griechen." 

generati  videantur.  Est  autem  ea  condicio,  ut  terrarum  do- 
mini  sint.  Civilia  bella  discordiaeque  fecerant,  ut  videren- 
tur  paulisper  obliti  esse  hujus  destinationis.  Itaque  Au- 
gustus,  quum  consopivisset  civilia  bella  Janumque  clausis- 
set,  quae  res  paucis  indicium  esset,  velut  divinitus  missus 
visus  est  ad  imperii  generisque  humani  salutem,  mirumque 
sibi  conciliavit  favorem,  qui  quantus  re  vera  fuerit,  docu- 
mento  sunt  civitatium  nonnullarum  in  eum  decreta  hono- 
rifica  et  poetarum  carmina. 

Quamobrem  Yirgilius,  ut  omnes  fere  ejus  setatis  poetse, 
in  laudibus  Augusti  immoratur.  Spectat  tamen  Aeneis  eti- 
am  ad  eam  finem,  ut  populus  Romanus  extoUatur  laudibus 
et  admoneatur,  quemadmodum  ortus  sit  et  ad  quam  prae- 
claras  in  posterum  res  gerendas  sit  destinatus,  quomodo 
cr^verit  et  sub  Augusto  mille  annorum  a  Jove  patefacta 
fata  conpleverit.  Volebat  enim  Virgilius  vere  Romanum 
Romanis  condere  epicum  carmen,  quod  velut  sub  uno  con- 
spectu  praeterita,  praesentia,  futura  proponeret.  Quod  quum 
assequi  vellet,  fieri  non  potuit,  quin  heroicse  illius  aetatis 
descriptionibus  admisceret  ea,  qu8e  hominibus,  qui  tum  ma- 
xime  vivebant,  placuerunt.  Ita  fit,  ut,  dum  de  diis,  reli- 
gione,  republica  more  summorum  philosophorum  disserit, 
nativa  illa  in  eo  desideretur  inimitabilisque  simplicitas  Ho- 
meri.  Ex  ua  re  factum  est,  ut  aliis  doctis  aliter  videre- 
tur  de  Aeneidis  consilio  ac  fine  constituendo.  Sed  eos,  quum 
longum  sit  omnes  enumerare,  omittimus  persequi. 

Si  igitur  ea  ratione  ductus  Aeneida  scripsit  poeta, 
ut  populi  Romani  origines,  res  gestas,  condicionem,  ad 
quam  nati  essent  Romani.  celebraret  et  velut  in  unius  cor- 
poris  formam  redigeret,  ingeniose  sane  judicandus  est  ele- 
gisse  argumentum,  quum  Aeneadarum  fata  ad  canendum 
sibi  proponeret.     Nam  ut  nihil  ferme  magis  proprium  esse 

solet  cujusvis  populi  vel  gentis,  quam  id,  quod,  ut  Livii  ver- 
bis  utar,  omnium  primiim  constat,  primas  dico  de  origme 
gentis  rebusque  gestis  fabulas,  ita  nihil  minus  impedit  epi- 
cum  poetam,  quominus  qua  velit  libertate  vagetur  opusque 
suum  grata  rerum  varietate  exornet. 

Nam  prgeterquam  quod  nuUum  argumentum  cogitari 
potest  aptius  quam  iUae  fabulse,  prsesertim  quum  jam  inde 
a  primorum  apud  Romanos  poetarum  temporibus  placuisse 
videantur  -  constat  enim  Ennium,  Nsevium,  aUos  ex  iis 
velut  ex  quodam  fonte  hausisse  carminum  argumenta  — 
etiam  ea  accessit  commoditas,  quod  poeta  ita  ad  Home- 
rica  carmina  opus  suum  velut  adnectere  potuit  exordium- 
que  a  bello  Trojano  capere. 

Sed  timeo,  ne  hsec,  dum  rem  breviter  comprehendere 
volo,  facta  sint  longiora.  Necesse  tamen  putabam  ante- 
quam  ad  partem  Aeneidis  transirem,  constituere,  quid  de 
totius  Aeneidis  argumento  ac  consilio  videretur  judicandum 
esse,  prsesertim  quum  nuUa  fortasse  operis  pars  apertius 
ostenderet,  ad  quem  finem  poeta  spectavisset.  Nunc  vero, 
constituto  quodammodo  nostro  judicio,  ostendere  conabi- 
mur,  apte  Necyiam  VirgiUi,  ad  quam  nunc  transibimus,  cum 
totius  Aeneidis  argumento  cohserere,  et  artificiose  inter  se 
connexas  esse  Necyise  partes. 


De  Necyia  Virgiliana. 

Virgilius,  quod  ejusmodi  argumentum  sumpserat,  ut 
ab  epico  carmine  Homeri  ordiretur,  facere  non  potuit,  qum 
in  quadam  similitudine  rerum  etiam  in  carmine  deducendo 
compositionis  artem  Homeri  sequeretur,  quae  res  eo  minus 
omitti  potuit,  quod  omne  poema  heroicum    quam   proxime 

ad   similitudinem  Iliadis  Odysseaeque  accedere  debere  vide- 
batur. 

Sed  ire  ad  mortuorum  umbras  vivum  sospitemque 
inde  redire  apud  antiquos  epici  herois  esse  videbatur  et 
virtutis,  qua  nulla  cogitari  potest  major,  indicium. 

Si  igitur  ea  res,  quod  Aeneis  ad  similitudinem  Home- 
ricorum  carminum  instituenda  erat,  quadam  ex  parte  adtu- 
lisse  videtur  causam,  cur  etiam  ei  insereretur  Necyia,  ne- 
cesse  tamen  non  erat  Virgilio  eam  eodem,  quo  instituta 
erat  libro  undecimo  Odysseae,  consilio  instituere  aut  in  sin- 
gulis  descriptionis  partibus  Homerum  sequi. 

Nam  si  in  Aeneide  populus  Romanus  quodammodo 
videri  potest  epici  herois  personam  sustinere,  recte  poeta, 
quum  Aeneam  ad  Inferos  descendentem  fecit,  ejus  itineris 
labores  eum  ferentem  induxit  ob  ea,  quae  ad  populi  Ro- 
mani  fata  pertinerent.  Apud  Homerum  Ulixes  ad  Inferos 
descendit,  ut  a  Theiresia  vate  quaerat,  quonam  modo  domum 
venturus  sit;  Aeneae  vero  non  opus  est  ob  talem  causam 
descendere,  quoniam  Sibylla  Cumsea  de  iis,  quae  scire  sua 
interesse  putat,  certa  responsa  dare  potest. 

Neque  vero  difficile  est  multas  aflPere  causas,  cur  ipsa 
descriptio  earum  rerum,  quse  apud  Inferos  esse  fierique  fin- 
gebantur,  descriptioni  Homericae  multis  locis  non  dissimilis 
esse  non  possit.  Nam  poetae,  siquidem  ad  sensum  et  opi- 
niones  suorum  civium  apte  de  his  rebus  scribere  voluit,  mu- 
tanda  erant  omnia,  quae  ex  heroicae  illius  aetatis  theologume- 
nis  ipsa  vetustate,  ut  ita  dicam,  abolita  erant.  Id  suo  jure 
eo  magis  fecisse  putandus  est,  quod  inter  doctos  jam  diu 
constat,  etiam  Necyiam  Homericam  insiticios  habere  locos  in- 
terpolatamque  esse  eo  consilio,  ut  ese  res,  quse  traderentur, 
magis  convenirent  ad  opiniones  eorum,  qui  multo  post  vive- 
bant    excultique   magis  erant  doctrina.    Nam  heroicse  seta- 


tis  homines,  siquidem  eorum  de  hac  re  placitorum  summa 
continetur  undecimo  Odysseae  libro,  videntur  eam  habuisse 
persuasionem,  omnium  mortuorum  animas  sine  discrimine, 
boni  an  mali  fuissent  in  vita,  eodem  loco  versari  aeque  mi- 
serabili  fortuna.  Sed  ut  breviter  comprehendam,  dico  mi- 
randum  non  esse,  si  multa  apud  Virgilium  in  Infernoriim 
descriptione  nova  videntur  et  dissimilia  iis,  quae  legimus 
apud  Homerum,  quoniam  in  ipsa  Necyia  Homeri  invenimus 
interpolationes  factas  eo  consilio,  ut  narratio  ad  communem 
posterioris  aetatis  hominum  sensum  accommodaretur. 

Ex  iis,  quae  Plutarcus  ^  ex  scriptis  Aristotehs  refert, 
et  ex  iis,  quae  apud  Platonem  leguntur  ^  colligi  potest,  apud 
Grsecos  quidem  persuasionem  eam,  mortuorum  conditionem 
apud  Inferos  duplicem  esse,  omni  philosophia  omnique  poesi 
fuisse  priorem. 

Quia  Ulixes  ab  Honiero  inductus  erat  ad  Inferos  de- 
scendens,  postulabatur,  ut  omnis  epicus  heros,  qui  quidem 
supra  concessum  ceteris  mortalibus  modum  fortis  videretur, 
hoc  tam  periculosi  itineris  laborem  subiens  describeretur. 
Ergo  Virgilius  omittere  non  potuit,  quin,  si  Aenean  divino 
genere  et  destinata  immortalitate  dignum  describere  vellet, 
eum  ad  Inferos  euntem  redeuntemque  faceret. 

Sed  longe  alio  consilio  instituta  est  Virgiliana  Necyia 
quam  Homerica,  quae  inserta  est  narrationi  ad  varietatem 
magis  rerum  augendam  quam  ad  proponenda  ea,  quae  ad 
totius  operis  finem  quam  proxime  pertinerent.  VirgiHus 
contra,  quum  undecimum  Odyssese  librum  imitatus  est,  id 
potissimum  spectavit,  ut  ita  diceret  ea,  quae  de  rebus  om- 
nium  gravissimis  dicenda  putabat.  Ex  qua  re  factum  est, 
ut    in    magna    similitudine,  quae  inter  hos  libros  intercedit, 


*  Consol.  ad  Apoll.  cap.  27. 
'^  Apologia  Socratis  32  p.  40  C. 


10 


11 


etiam  magna  cernatur  dissimilitudo.  Nobis  tamen  non  pro- 
positum  est,  quid  apud  utrumque  poetam  sit  simile,  quid 
dissimile,  afferre.  Itaque  paucas  admodum  similitudines  af- 
feremus  monstratas  potius  quam  expositas. 

Ut  igitur  Aeneas  ad  Sibyllam  venit,  ut  discat  futura 
et  ab  ea  deducatur  per  Inferna,  ita  Ulixes  Thiresiam  vatem 
quaerit,  ut  audiat,  quid  sit  faciendum.  Simplicius  ergo 
Homerus  rem  proposuit.  Ut  Aeneas  patrem  convenit,  collo- 
quitur  cum  Palinuro  de  sepultura,  videt  bello  claros,  heroi- 
nas,  sceleratorum  poenas  audit,  Elissam  alloquitur  iratam, 
Idseum  cum  curru  armisque  conspicit,  perfecto  itinere  redit 
ad  socios;  ita  Ulixes  matri  occurrit  insepultoque  Elpenori, 
commilitones  videt,  heroinas,  sceleratorum  poenas,  iratum 
Ajaceni  alloquitur,  Herculum  vidit  cum  arcu,  omnibus  con- 
spectis,  quse  vult,  redit  ad  naves  exspectantesque  socios. 

Sed  haud  scio,  an  dissimilitudines  sint  majores.  De 
quibus  tamen,  quoniam  hoc  loco  necessarium  non  est,  ni- 
hil  addam. 

Sed  nunc  omissa  omni  quaestione,  quid  simile  sit,  quid 
dissimile,  nunc  ad  ipsam  Virgilii  Necyiam  tractandam  trans- 
ibimus,  in  quo  opere  ita  versari  nobis  in  animo  est,  ut, 
postquam  paucis  verbis  disseruerimus  de  iis,  quae  ipsam 
Infernorum  earumque  rerum,  quse  ibi  fieri  finguntur,  de- 
scriptionem  quodammodo  prseparant,  proferre  conemur,  pri- 
mum  ea,  quae  ad  Orci  descriptionem,  deinde  quge  ad  Tar- 
tarorum,  post  ea  quae  ad  Elysii,  pertineant.  Tum  ad  ex- 
tremum  totius  disputationis  quasi  summam  subducere  co- 
nabimur. 


Disputantur  nonnulla  de  iis,  quibus  quasi  praeparatur 

ad  Inferos  descensus. 

Aen.  VI.  V.  98—235. 

In  ipso  igitur  loco,  ubi  Aeneam  descendentem  facit, 
constituendo,  poeta  secutus  est  opinionem  eorum,  qui  Uli- 
xem  quoque  in  eadem  regione  Curaana  ad  umbras  mortuo- 
rum  measse  indeque  remeasse  putaverunt.  Nam  fuisse,  qui 
Cimmerios,  ad  quorum  fines  Ulixes  venisse  fertur,  sedes  ad 
lacum  Avernum  habuisse  crederent,  narrat  Strabo  (lib.  V. 
244)  Ephorumque  laudat  auctorem.  lisdem  locis  jam  inde 
ab  antiquissimis  temporibus  floruisse  Necromantiam  con- 
stat.  Quod  vero  Aeneas  Sibyllam  convenit  et  ab  ea  de- 
ducitur  per  Inferna,  eo  aptius  est,  quod  narrat  Diony- 
sius  Halicarnassensis,  Aenean  ad  Sibyllam  Gergithiam  ve- 
nisse  eamque  consuluisse.  Quge  Sibylla  utrum  eadem  sit 
putanda  ac  Cumaea,  an  alia.  parvi  momenti  est,  quum  aper- 
tum  sit  ea,  quse  de  una  aliqua  Sibylla  tradita  erant,  .facile 
ad  aliam  transferri^  potuisse.  Nam  habet  id  proprium  Vir- 
gilius,  ut,  quidquid  narrat,  quam  proxime  ad  mores  et  opi- 
niones  Romanorum  proponat.  Quid  enim  potuit  esse  aptius 
quam  Cumaeam  Sibyllam  hoc  loco  proferre,  quae  de  Romano 
potissimum  imperio  vaticinata  diceretur? 

Sed  etsi  plerumque  sequitur  Virgilius  ea,  quae,  me- 
moriae  tradita,  a  Romanis  pro  veris  habebantur,  est  tamen 
interdum,  ubi  videatur  secutus  esse  argumenta  petita  ex  fa- 
bulis,  quae,  quantum  conjici  licet^  ceteris  Romanorum  poe- 
tis  ac  scriptoribus  incognitae  fuisse  putandse  sint. 

Ita  in  sexti  libri  versibus  136-148  et  201—211  fit 
mentio  aurei  rami,  quem  ut  donum  ferat  Proserpinae  Ae- 
neas,  Sibylla  praescribit.    Fieri  potuisse  concedatur,  ut  poeta 

fingeret  hoc  totum,  sed  incredibile  non  est,  eum  mythum 
aliquem  aliunde  petitum  adhibuisse.  Antiqui  certe  hoc  loco 
Yirgilium  vituperavisse  videntur,  quod  figmentum  adhibu- 
isset,  quod  omnino  exemplo  careret  ^  Macrobius  Sat.  V.  19 
eum  poetico  more  finxisse  scribit. 

Sed  de  ramo  portas  Ditis  aperiente  fabulas  apud  quos- 
dam  populos  antiquitatis  fuisse  constat.  Omittimus,  quod 
in  Persis  Aeschylea  aliquod  simile  versu  615  occurrit,  omit- 
timus,  quod  Saxo  Grammaticus  regem  Haddingum  loca  vi- 
vum,  "quse  mortuo  petenda  fuerant",  visentem  herbarum 
fasciculum  portasse  narrat. 

Ea  res,  quod  poeta  ipse  versu  205  ramum  aureum  cum 
visco  comparat,  fortasse  probare  possit,  mythum  aliquem 
usurpatum  esse  alicujus  populorum  eorum,  quibus  viscus 
sacer  erat.  Keckium,  doctissimum  illum  virum,  video  ^  suspi- 
catum  esse,  Virgilium  hanc  rem  apud  aliquem  Graecum  in- 
ventam  perperam  intellexisse  et  ita  factum  esse,  ut  hic  locus 
videretur  obscurior.  Eam  disputationem  alius  doctus  vir,  E. 
Norden,  qui  in  Yirgilianis  qusestionibus  ingeniosissime  ver- 
satur  ^,  quamquam  admiratur  acumen  Keckii,  sibi  tamen  non 
satis  placere  ostendit.  Ita  enim  hanc  expediri  conatur  qusestio- 
nem,  nihil  obstare,  quin  aliquam  de  mira  vi  visci  narrationem 
Virgilio  fuisse  cognitam  putemus.  Si  res  se  ita  habeat,  dici 
possit,  diversa  elementa  mythorum  contaminata  quodammodo 
esse.  Unde  haec  nova  sumpta  sint,  suspicari  licet,  si  consi- 
deramus  viscum  Celtarum  lingua  pren  puraver,  id  est  puri 
auri  arhorem  vocari*.  Prseterea  constat  saepe  in  Germanorum 
populorum    mythicis  carminibus  de  visco  mentionem  fieri^. 

^  Georgii,  Aeneiskritik  p.  281. 

2  Jahrbiieher  f.  Philol.  u.  Psedag.  1878.  p.  792. 

^  Virgilstudien,  Hermea  1893. 

■*  ScHWARTz,  Indogerm.  Volksglaube  p.  75. 

P  Mui-LENHOFi',  Deutscbe  Altertumskunde  V.  1.  Abt.  p.  57. 

Quae   cum  ita  sit,  huic  herbse  parasiticae  jam  antiquissimis 
temporibus  miram  quandam  inesse  vim  creditum  esse  constat. 

Si  Virgilius  Varronem,  cujus  de  antiquitatis  humana- 
rum  divinarumque  rerum  libris  usum  esse  constat,  in  hac 
quoque  re  secutus  esset,  non  credo  Macrobium  scripturum 
fuisse  poetico  more  affictum  esse  hunc  de  aureo  ramo  lo- 
cum.  Nam  credibile  est  ac  prope  certum,  facile  tum  de- 
monstrari  potuisse,  quibus  in  rebus  poeta  Varronem  secu- 
tus  esset,  quibus  non. 

At  occurrit  in  antiqua  poesi  Islandica  mythicum  car- 
men,  quod  de  Svipdagero  est,  re  vera  ex  duobus  diver- 
sis,  sed  tamen  ad  unum  idemque  argumentum  pertinen- 
tibus  poematis  compositum  ^  Hoc  carmen  in  perantiquo 
argumento  et  raultis  populis  communi  versari  docuerunt  duo, 
quos  debita  reverentia  nomino,  Grundtvig  et  Bugge.  Nuper 
doctus  vir,  Hj.  Falk  ^  dum  quse  sint  elementa,  ut  ita  dicam, 
ejusdem  carminis  ostendere  vult,  quaedam  ad  Celtarum  nar- 
rationes  mythicas  referenda  esse  docet.  Atqui  habet  hoc 
de  Svipdagero  carmen  Islandicum  hgec  cum  Virgiliano  loco 
de  aureo  ramo  similia. 

Ut  Aeneas  Proserpinae  aureum  ramum  ferre  jubetur, 
ita  Svipdagerus  Sinmarse  (id  est  Proserpinae)  bracteam  (Aen. 
V.  1.  209  —  —  sic  leni  crepitabat  bractea  vento).  Nam 
verba  illa  "Ijosan  Ija^  quse  in  carmine  Svipdagsmal  Megun- 
tur,  ad  locum  Virgilianum  apte  referri  possunt,  siquidem 
Bugge  verbum  illud  "Ija"  sic  interpretatur  "flad,  tynd,  blank 
gjenstand  af  metal"  id  est  bracteam.  At  hgec  bractea  inter 
ramos  latet  arboris,  quae  Mima-meidr  vocatur^,  sicut  apud 


*  G.  ViGFUSSON,  Corpua  poeticum  boreale  1  p.  93  sequ. 

2  Svipdagsmal,  Archiv  f.  Nord.  Filologi  B.  9. 

3  ViGFUSSON,  C.  p.  b.   1.  pag.  98,  stroph.  46. 

*  ViGFUSSON,  C.  p.  b.  ejusdem  carminis  stroph.  36. 

Virgilium  aureus  ramus  (v.  135  —  136)  latere  dicitur  arbore 
opaca.  Sed  haec  arbor  Mima-meidr  eadem  ac  Septentrio- 
nalium  populorum  Ygdrasil  putanda  est  ^ 

Quse  arbor,  Ygdrasil  scilicet,  in  poesi  Islandica  heid- 
vanr  dicitur,  id  est  serenitatis  expers,  sicut  a  Yirgilio  opaca 
vocatur  ea,  unde  carpit  Aeneas  ramum. 

Yidemus  ergo  hoc  loco  similitudines  quasdam  depre- 
hendi  inter  hunc  de  aureo  ramo  locum  Yirgilianum  et  lo- 
cos  quosdam  carminis  Islandici,  quod  est  de  Svipdagero  ad 
mortuorum  loca  descendente. 

Utrum  hi  Islandici  carminis  loci  similes  debeantur 
Yirgilianse  descriptioni,  quam  tractamus,  an  utraque  de- 
scriptio  ex  eodem  quasi  fonte  derivata  sit,  expediant  ii, 
quorum  in  talibus  rebus  major  doctrina  est  majorque  in- 
telligentia. 

Yictor  Rydberg  quidem,  qui  in  opere  suo,  quod  *'Un- 
dersokningar  i  Germansk  Mythologi"  inscribitur,  mira  doc- 
trina  ac  sagacitate  versatur  in  hujusmodi  qusestionibus  eno- 
dandis,  ejus  sententise  est,  hunc  de  Svipdagero  mythum  in 
communes  illos  multis  populis  mythos  referri  debere  et 
priorem  esse  Ariorum,  qui  vocantur,  in  plura  quasi  membra 
divisione.  Quse  res  si  se  ita  habeat,  suspicari  licet,  ea,  quse 
similia  videntur  esse,  in  utroque  carmine,  in  Yirgiliano  sci- 
licet  et  in  eo,  quod  est  de  Svipdagero,  eadem  originem  ha- 
bere  posse.  Si  etiam  aliis  locis  inveniri  possint,  quge  hanc 
suspicionem  quodammodo  augere  videantur,  rem  uberius 
tractabimus. 

Novum  esse  in  epica  poesi  antiquorum  ^  hoc  aurei  rami 

*  BuGGE,  Studien  iiber  die  Entatehung  der  nordischen  Gotter-  und 
Heldensagen  pag.  525. 

^  Ovidius  tamen,  Metam.  XIV.  v,  114,  "fulgentem  ramum"  habet, 
sed  sine  dubio  Virgilium  sequitur. 

aditum  ad  sedes  Infernorum  aperientis  argumentum,  ea  res 
est  documento,  quod  ii  scriptores,  qui  in  carminibus  Yir- 
gilii  illustrandis  elaboraverunt,  unde  hoc  desumptum  esset 
argumentum,  videntur  invenire  non  potuisse.  Nam  verisi- 
mile  est,  eas  Necyias,  quas  Yirgilius  adhibere  poterat,  etiam 
adhiberi  potuisse  ab  antiquis  grammaticis  et  commentatori- 
bus  carminum  Yirgilianorum. 

Fuerunt,  qui  crederent,  in  Necyiis,  quas  constat  de 
Herculis  et  Thesei  hujusmodi  laboribus  scriptas  esse,  eos 
inductos  fuisse  ramum  aureum  gestantes.  Quae  tamen  opi- 
nio  refellitur  ea  re,  quod  Charon  (v.  410)  statim  Aenean, 
postquam  vidit  ramum,  cymba  recipit,  admirans  donum  longo 
post  tempore  visum.  Atqui  versibus  392  —  393  idem  dicit 
non  libenter  hos  excepisse.  Credibile  igitur  est,  eos,  id 
quod  Heynius  vidit,  non  cum  aureo  ramo  inductos  fuisse, 
si  quidem  navicularii  senis  verba  sibi  constabunt. 

Sed  quoniam  verba  illa:  "longo  post  tempore  visum", 
postularent,  ut  ad  aliquod  ejusmodi  carmen  vetustius  re- 
ferretur  id  argumentum,  doctis  viris  placuit  hanc  propo- 
nere  sententiam,  Yirgilium  ob  oculos  Orpheum  habuisse. 

Sed  si  de  Orpheo  aliquod  epicum  carmen  in  hoc  de 
aureo  ramo  loco  adhibitum  sit  a  poeta,  mirum  sane  videatur, 
eam  rem  fugisse  diligentiam  eorum,  qui  omnia,  quse  ad 
libros  ejus  illustrandos  pertinere  viderentur,  tanto  studio  sunt 

consectati. 

Inventse  sunt  in  sepulcris  in  Italiae  parte  inferiore, 
ubi  per  Pythagoreos  Orphica  mysteria  late  manasse  con- 
stat,  aureae  tabellse  Graecis  versibus  inscriptse.  Continent 
eae  tabellae  ea,  quae  mortui,  postquam  ad  Proserpinam  ve- 
nerint,  pro  se  dicturi  sunt.  Insunt  his  versibus  non  preces 
aut  supplicationes,  sed  multam  prae  se  ferunt  fiduciam,  fore, 
ut  recipiantur  ii,  qui  eas  portant,  plenaque  fruantur  felici- 

tate  ^  Vir,  scientia  antiquitatis,  quae  ad  veterum  artis  mo- 
numenta  spectat,  excellentissimus,  E.  Kuhnert  ^  affert  non- 
nulla,   quse   ad  illam  rem  illustrandam  pertinent. 

Suboritur  hoc  loco  qusestio,  num  ad  hunc  morem  se- 
pultis  auream  tabellam  ejus  modi  dandi  referri  possit  locus 
de  aureo  ramo  Virgilianus.  Sed  quia  non  nisi  mysteriis  ini- 
tiati  cum  tabellis  istis  aureis  sepulti  videntur  esse  neque 
constat  Virgilium  ea  mysteria  cognita  habuisse  neque,  si 
cognovisset,  credibile  est,  eum  enuntiaturum  fuisse,  non 
audeo  affirmare  inventas  has  tabellas  cum  bractea,  de  qua 
ssepius  dictum  est,  comparari  posse,  praesertim  quum  veri- 
simile  sit,  rem,  si  res  se  ita  habeat,  non  potuisse  occultam 
manere. 

Nunc  satis  habemus  admonuisse  in  carmine  de  Svipda- 
gero  et  in  narratione  mythica  Saxonis  de  Haddingo  rege, 
quarum  utraque,  ut  inter  doctos  constare  video,  ad  Celta- 
rum  et  Germanorum  antiquissimos  mythos  referri  potest,  quse- 
dam  similia  inveniri  iis,  quibus  Infernorum  descriptio  a  Vir- 
gilio  praeparatur. 


De  descriptione  Infernorum  locorum  rerumque,  quae  ibi 

fieri  finguntur,  Virgiliana. 

In  tres  partes  divisa  est  Infernorum  locorum  descrip- 
tio  a  poeta,  quarum  una  in  Vestibulo  sive  aditu  Orci  de- 
scribendo  versatur,  altera  in  Tartaris,  ubi  puniuntur  mali, 
tertia  vero  in  Elysio,  ubi  beati  discretas  sedes  habent.  Po- 
teram,  fortasse  debueram,    etiam    de  lugentibus  campis  se- 

*  Alb.  Dieterich,  De  hymnia  Orphicia  capita  V. 
^  Unteritalische  Necyien.  Jahrb.    des.   Kais.  Deutsch.  Archaol.  In- 
atit.  1893.  p.  104. 

paratim  dicere,  qui  locus  significatur  somnio,  quod  descri- 
bitur  V.  734.  Sed  quum  mihi  videar  nihilo  minus  osten- 
dere  posse,  quam  ob  rem  comparatus  sit  ille  locus,  triper- 
titam  hanc  retineo  descriptionem  Infernorum. 

Vestibulum  admodum  copiose  describitur,  Tartarorum 
descriptio  parcior  est  et  magis  generatim  facta,  de  Elysio 
vero  ita  accurate  scriptum  est,  ut  facile  appareat,  eam  par- 
tem  prse  ceteris  exornatam  voluisse  Virgilium. 

Nemo  negat  multam  artem  adhibitam  esse  a  poeta  in 
hac  operis  parte  disponenda,  sed  tamen  multis  visa  est  res 
minus  feliciter  processisse,  si  quis  diligenter  in  eam  inqui- 
rere  velit,  poetamque  sibi  ipsum  constare  non  potuisse  con- 
tenderunt.  Sed  verendum  est,  ne  ii,  qui  hsec  objiciunt 
Virgilio,  ad  opus  ejus  judicandum  venerint  praecepta  jam, 
qualis  Necyia  esse  deberet,  opinione.  Qui  ab  iisdem  quasi 
principiis,  a  quibus  ipse  profectus  est  poeta,  proficiscentur, 
nihil  omnino,  nisi  fortasse  in  rebus  nuUius  momenti,  quod 
contrarium  sit  sibique  repugnet,  in  hac  re  invenient.  Nam 
Virgilius,  quamquam  ab  Homero  mutuatus  est  multa,  li- 
bertatem  tamen  sibi  vindicavit  neque  iisdem  finibus  circum- 
scripsit  jus  suum  libere  vagandi  qua  vellet. 

Quibus  vero  a  principiis  profectus  esse  putandus  sit,  suo 
loco  dicetur.     Nunc  ad  Vestibuli  descriptionem  transibimus. 


Vestibulum  Orci  describitur. 

V.  273—289. 

Si  nunc,  quale  descriptum  sit  vestibulum,  considera- 
bimus,  statim  apparebit  in  ea  descriptione  multam  artem 
adhibitam    esse.     Quae    res    quo  magis    appareat,    ponamus 

ante  oculos  hos  versus: 

2 

Vestibidim  ante  ipstim  primis  in  faucihus  Orci 
Luctus  et  ultrices  posuere  cubilia  Curce 

27  5  pallentes  habitant  Morbi  tristisque  Senectus 

et  Metiis  et  malesuada  Fames  ac  turpis  Egestas 
terribiles  visii  formce,  Letumque  Jjabosque 
tum  consanguineus  Leti  Sopor  et  mala  mentis 
Gaudia;  mortiferumque  adverso  in  limine  Bellum 

2  80  ferreique  Evmenidum  thalami  et  Discordia  demens 
vipereum  crinem  vittis  innexa  cruentis, 

In  quaestionem  non  vocamus,  quam  artificiose  collata 
sint  inter  se  membra,  quod  constat  in  ea  re  Virgilium  om- 
nibus  fere  locis  summa  usum  esse  diligentia. 

Id  tantum  admonendum  videtur,  haec  mala  divisa  esse 
ita,  ut  Luctus,  ultrices  Curse,  pallentes  Morbi,  tristus  Se- 
nectus,  Metus,  malesuada  Faraes  ac  turpis  Egestas,  Letum, 
Labos,  Sopor,  mala  mentis  Gaudia,  ut  quse  sensim  magis 
homines  ad  mortem  adducant,  ante  vestibulum  esse  locata 
dicantur,  Bellum  vero,  Evmenides,  Discordia  in  ipso  limine, 
quoniam  non  sensim  singulos  sed  raptim  et  multos  simul 
Orco  mittunt.  Inter  haec  vehementiora  mala  Bellum  pri- 
mum  ponitur,  quia,  ut  ait  Servius,  nuUa  major  est  caedis 
causa.  Nam  bello  atque  armis  civitatium  populorumque 
controversiae  dirimuntur.  Discordia  autem  significat  singu- 
lorum  inter  ipsos  controversias  ac  lites,  ex  quibus  inter- 
dum  magnse  nascuntur  calamitates.  Cur  Evmenides  aptse 
visae  sint,  quse  mediae  ponerentur  inter  vehementissima  illa 
duo  maia,  afi^erunt  rationem  haec  verba,  quibus  poeta  aHo 
loco  Junonem  Allecto  alloquentem  facit: 

VII.  335  Tu  potes  unanimos  armare  in  proelia  fratres 
atqiie  odiis  versare  domos,  tu  verbera  tectis 


funereasque  inferre  faces,  tibi  nomina  mille^ 
mille  nocendi  artes, 

Sed  si  respicimus,  quo  tempore  et  quo  consilio  scripserit 
Virgilius,  qualis  fuerit  paulo  ante  status  rei  publicae  et  ci- 
vium  communis  condicio,  vix  est,  cur  dubitetur,  quin  Bel- 
lum  non  tam  generatim  hoc  loco  positum  sit  quam  civile 
bellum  significet.  Discordia  videtur  graves  illas,  quas  vo- 
cat  Horatius,  principum  amicitias  significare.  Evmenides 
quoque  dixeris  tum  nuper  ministerio  suo  functas  esse  in 
terris,  siquidem  Augustus  passus  est  ultor  Csesaris  vocari 
templumque,  quod  Marti  Ultori  aedificandum  postea  curavit, 
his  verbis  inscribi  jussit:  Pro  ultione  paterna. 

Si  umquam  fuit,  quum  Luctus,  Curae,  Fames,  Egestas, 
cetera  mala  a  Romanis  gravia  sentirentur,  profecto  fuit 
tum,  quum  prope  continua  bella  civilia  erant,  proscriptio- 
nes,  bonorum  amissiones  crebrse,  adeo  ut  desperatio  om- 
nium  animos  invasisse  videretur.  Qui  sibi  hsec  omnia  tam- 
quam  ante  oculos  ponere  vult,  Mommsenii  legat  Historiam 
Romanam  eorum  temporum. 

Itaque  poeta,  quod  in  Orci  descriptione  hsec  mala  ad- 
hibuit,  ita  adfecit  animos  eorum,  qui  haec  legebant  audie- 
bantve,  ut  funestorum  istorum  temporum  memoriam  aver- 
sarentur  et  prsesenti  statu  rerum  gauderent  aeternumque 
esse  optarent. 

Sed  omissa  hac  qusestione  redeamus  ad  rem. 

VI.  28  5  Multaque  prceterea  variarum  motistra  ferarnm, 
Centauri  in  foribus  stabidant,  ScylUvque  biformes 
et  Centumgeminus  Briareus,  ac  bellua  Lernce 
horrendum  stridens  flammisque  armata  Chimcera 
Gorgones  Earpijlwque  et  forma  tricorporis  umbrce. 

Quse  monstra  disposita  sunt  hoc  fere  modo: 
Centauri 


Scyllse  biformes 


1 


et  Briareus 


ac 


Bellua  Lernae 
Chimsera 
Gorgones 
Harpyise 


et  Geryon 


Briareus  igitur  et  Geryon  quasi  custodes  his  monstris 
appositi  sunt,  quam  dispositionis  rationem  usus  particula- 
rum,  quae  sunt  et,  ac,  et,  commendat. 

Si  totam  Vestibuli  descriptionem  consideramus  et  eas 
formas,  quibus  poeta  hunc  Infernorum  locum  finxit  destinc- 
tum  et  ad  dignitatem  apte  ornatum,  ad  rerum  artificiose 
coUocandarum  rationem  revocamus,  apparet,  in  distributione 
adhibitam  esse  antitheticam  quandam  membrorum  divi- 
sionem. 

Sed  restat,  ut  paucis  verbis  expediamus  hunc  locum: 

VI.  Ih  medio  ramos  annosaque  brachia  pandit 
Ulmus  opaca  ingens  .  .  . 

Ut  jam  ante  conati  sumus  ostendere  ea,  quse  in  Vir- 
giliano  de  aureo  ramo  loco  similia  videntur  iis,  quse  sunt 
in  narrationibus  quibusdam,  quas  inter  Celtarum  Germano- 
rumque  antiquissimas  narrationes  mythicas  referendas  esse 
constat,  ita  etiam  hoc  loco  unam  rem  proferre  volumus, 
quae  fortasse  documento  esse  possit,  Virgilium  re  vera  cog- 
nitam  habuisse  fabulam  aliquam  de  universali,  ut  ita  dicam, 
arbore  illa,  quse  in  antiquissima  Islandicorum  poesi  vocatur 
Ygdrasil. 

Victor   Rydberg    certe,    quum   in  opero    suo  de  Ger- 

manorum  mythis  hanc  rem  tractat  S  non  dubitat  ita  scri- 
bere,  videri  sibi  Virgilium  aliquam  de  tali  arbore  universali 
cognitam  habuisse  narrationem. 

Rogatus  a  me  per  amicum,  vir  ille  doctissimus,  qua 
est  humanitate  ac  benevolentia,  per  litteras  respondit,  se, 
quum  loco,  quem  supra  laudavimus,  sententiam  suam  pro- 
poneret,  unum  maxime  ob  oculos  habuisse  hunc  locum: 

Georg.  11.  vv.  290: 

Altius  et  penitus  terrw  defigitur  arhos, 

Aesculus  in  primis:  quw  quantmn  vertice  ad  auras 

aetereas,  tantum  radice  in  Tartara  tendit. 

Ergo  non  hiemes  illam,  non  flabra  neque  imbres 

convellunt:  immota  manet;  multosque  nepotes 

multa  virmn  volvens  durando  secula  vincit. 

Tam  fortes  late  ramos  et  brachia  tendens 

Huc  illuc,  media  ipsa  ingentem  sustinet  umbram. 

Nomina,  quse  sunt  aesculus,  anglosachsice  asc,  islandice  askr, 
germanice  Esche  inter  se  cognata  esse,  nemo  non  videt,  sed 
ideo  non  necesse  est  his  nominibus  semper  unam  eandem- 
que  arborem  significari.  Nam  sicut  ^r^^o^  apud  antiquis- 
simos  poetas  Graecorum  quercum  significat,  sed  lingua  la- 
tina  eandem  arborem,  quam  Germani  Buche  appellant,  nos 
bok,  ita  apud  diversos  Ariorum  populos  nomina,  quse  sunt 
gesculus  et  askr,  verisimile  est  diversis  temporibus  diversa 
arborum  genera  significasse.  Sed  si  reputamus,  Hesiodum 
tertii  aevi  homines  natos  esse  1%  [isXtdv  scribere  ^  sicut  sep- 
temtrionalium   mythi   habent  de  primis  hominibus,  Askr  et 


1  Undersokn.  i  Germ.  Mythol.  II.  p.  70. 

2  Labores  et  Dies  144  ed.  Flach, 

Embla  ut  vocantur  \  videtur  esse,  cur  Germani  populi  diu- 
tius  ipsam  sacrae  arboris  appellationem  notionemque  reti- 
nuisse  existimentur.  Celtas  vero  sacram  habuisse  quercum, 
refert  dissertis  verbis  Max.  Tyrius  ^'  hsec  scribens:  Kekzoi 
as^ooaiv  |xsv  Aia*  a^aXiJLa  dk  Aioc  KsXtlxov  o^[)*/jX7j  d^jb^. 

Utut  est,  constat  id  certe  Germanorum  mythum  de 
arbore  Ygdrasil  perantiquam  esse,  quamquam  multi  poetae 
saepe  eum  variasse  putandi  sint  ^.  Sed  in  magna  mutatione, 
quse  paulatim  facta  est,  ea  tamen,  quse  prima  erant  et  ma- 
xime  propria  hujus  mythi,  minus  mutata  manserunt. 

Itaque  Virgilius,  si  quam  de  hac  mythica  arbore  ali- 
unde  habuerit  notionem,  nullo  omnino  loco  aptius  ea  nar- 
ratione  uti  potuit  quam  in  Infernorum  descriptione. 

At  dixerit  quispiam,  Virgilium  debuisse,  si  res  se  ita 
habere  putanda  sit,  sesculum,  non  ulmum  in  Orco  esse  di- 
cere;  ita  demum  similitudinem  agnosci  posse.  Ad  ea  pri- 
mum  responderi  potest,  poetam  non  id  egisse,  ut  peregrino- 
rum  populorum  mythos,  si  forte  aliquos  audiverit,  in  car- 
mina  sua  iuferret,  sed  nihil  impedire,  quominus  credamus, 
eum  ea,  quae  visa  sint  apta,  adhibuisse,  sed  ita  adhibuisse, 
ut  nihil  absonum  esset  a  communi  Romanorum  consuetu- 
dine  de  his  rebus  cogitandi.  Pra^terea  contendo,  poetam, 
si  voluerit  in  Orco  describendo  arborem  aliquam  afferre  ad 
similitudinem  earum  de  illa  arbore  narrationum,  quas  veri- 
simile  videtur  eum  habuisse  cognitas,  nullam  omnino  aham 
arborem  adhibere  potuisse  quam  ulmum. 

Nam  Plinius  "^  hsec  scribit  de  arboribus :  Haec  fuere 
quondam   numinum   templa   priscoque   ritu   simplicia    rura 

^  vide  tamen  de  hac  re  Mullenhoffii  "Deutsche  AltertuniBkunde 
5.   1.  15. 

2  Di88.  38. 

^  Mannhardt,  Baumkultus  der  Germanen  p.  54. 

*  Hist.  Nat    12.  2. 

etiam  nunc  deo  praecellentem  arborem  dicant.  Nec  magis 
auro  fulgentia  atque  ebore  simulacra  quam  lucos  et  in  iis 
silentia  adoramus.  Arborum  genera  numinibus  suis  dicata 
perpetuo  servantur:  ut  Jovi  sesculus  e.  q.  s. 

Aesculus  igitur,  ut  quse  Jovi  dicata  esset  arbor,  hoc 
loco  adhiberi  non  potuit,  sed  postulabat  res  ipsa  et  consue- 
tudo,  ut  si  afferenda  erat  aliqua  arbor,  ahqua  earum,  quae 
Diti  sacrse  erant,  afferretur. 

Atqui  Diti  sacrae  erant  salix,  populus,  ulmus,  quge  res 
jam  Polygnoti  temporibus  constabat.  Nam  is,  quam  Del- 
phis  Ulixen  ad  Inferos  descendentem  ibique  versantem  pin- 
geret,  Orpheum  inter  mortuorum  umbras  sub  salice  seden- 
tem  pinxisse    fertur  et  lucum  Proserpinae  populis  et  salici- 

bus  consitum  ^ 

Ergo  ea  res,  quod  adhibuit  hoc  loco  ulmum,  qua  ar-. 
bore  nulla  ex  tribus  Diti  sacratis  est  major,  nulla  opacior, 
nulla  mythicse  illi  Germanorum  arbori  totius  rerum  naturae 
quasi  effigiem  repraesentanti  similior;  ea  res  quodammodo 
confirmat  eorum  opinionem,  quibus  visus  est  Virgilius  cog- 
nitos  habuisse  quosdam  mythos  Germanorum. 

Prsetermittenda  videtur  alia  similitudo,  quse  in  eo  de- 
prehenditur,  quod  in  arbore,  quse  dicitur  Ygdrasil,  Dain  et 
Dvalin  versari  dicuntur.  Sunt  enim  Dain  et  Dvalin  iidem 
ac  Letum  et  Sopor,  quos  etiam  Virgilius  affert  in  Orci  de- 
scriptione.  Edda  prosaica  ^,  —  is  locus  in  describendis 
Tartaris  versatur,  —  etiam  famem  et  alia  mala,  sicut  et 
Virgilius  rem  proposuit,  in  regno  Proserpinae  Septentriona- 
lium,  cui  nomen  est  Hel,  exhibet.  Ita  et  Ovidius,  quum 
Tartara  describit,  Metam.  IV.  432  sequ.,  Hiemem  Pallo- 
remque  ibi  habitare  dicit.     Nam  omnium  Indogermanorum, 

^  Pausanias,  Descript.  GrsBC.  10.  30.  3. 
2  Gylfaginning  C.  34. 

qni  vocantur,   de  mortuorum  sedibus  opiniones  ex  uno  eo- 
demque  quasi  fonte  derivatae  sunt  ^ 

Sed  perspicuum  est  Virgilium,  quum  mala  illa  enu- 
merat,  Theogoniam  Hesiodi  sequi.  A  versu  enim  ducente- 
simo  decimo  illius  carminis  enumerantur  Noctis  liberi,  m 
qua  enumeratione  omnia  fere  ea  mala  occurrunt,  quse  mve- 
nimus  in  descriptione  Orci  Virgiliana. 

Omissa  igitur  nunc  de  arbore  illa  opaca  disputatione, 
videmus  poetam  in  Orco  describendo  ita  versatum  esse,  ut 
circa  ulmum  locata  fingeret  ea  mala,  quse  maxime  mortem 
arcessere  putant.  Ipsam  vero  Mortem  eo  loco  non  nomi- 
navit,  quia  ea  tota  Inferna  possidet  neque  inter  mala  referri 

potest. 

Ut  igitur  statuamus,  quid  Virgilius  de  morte  judica- 

verit,  proficiscemur  a  certo  principio. 

Cicero  in  libro,  qui  de  Senectute  inscribitur,  p.  71. 
hsec  habet:  "Omnia,  quee  secundum  naturam  fiunt,  sunt 
habenda  in  bonis.  Quid  est  tam  secundum  naturam  quam 
senibus  emori?  quod  idem  contingit  adolescentibus  adver- 
sante  et  repugnante  natura.  Itaque  adolescentes  mihi  mori 
sic  videntur,  ut  quum  aquae  multitudine  flammae  vis  oppri- 
mitur,  senes  autem,  sicut  quum  sua  sponte  nulla  adhibita 
vi  consumptus  ignis  exstinguitur ;  et  quasi  poma  ex  arbori- 
bus,  cruda  si  sunt,  vix  evelluntur,  si  matura  et  cocta,  de- 
cidunt,    sic    vitam    adolescentibus    vis    aufert,    senibus  ma- 

turitas. 

Ex  his,  qu9e  allata  sunt  verba,  apparet,  mortem  in 
duo  genera  divisam  esse  a  Cicerone,  quorum  generum  na- 
turale  est  alterum,  alterum  non  naturale.    Hoc  naturale  ge- 

1  ScHROTER,  Daa  Totenreich  der  Indogermanen.  Ein  Beitrag  zur 
prahistorischen  Mythologie.  1888. 

nus  mortis    facile   est,  illud,  quod  contra  naturam  est,  dif- 
ficile. 

Virgilium  eodem  modo  rem  perceptam  habuisse  do- 
cumento  est  hic  locus  ^  ubi  de  Elissa  difficilius  moriente 
hsec  habet: 

^am  quia  nec  fato,  merita   nec  morte  peribat 
sed  misera  ante  dieni^  suhitoqiie  accensa  ftirore 
Nondum  illi  flavmn  Proserpina  vertice  crinem 
abstulerat  Stygioque  caput  damnaverat  Orco. 

Ea   res    intellecta   mirum    quantum  ad  quorundam  Necyiae 
locorum  compositionem  illustrandam  adjuvabit. 


De  Tartarorum  descriptione  nonnuUa. 

(v.  495—927.) 

Quum  necesse  sit,  priusquam  transgrediamur  ad  Tar- 
tarorum  descriptionem  tractandam,  pauca  prgemittere  de 
ipsa  via,  qua  hsec  loca  adeuntur,  conjungemus  hanc  nostram 
disputationem  cum  iis,  quse  jam  dicta  sunt  de  Orci  vesti- 
bulo.  Omnibus  igitur,  quotquot  descendunt  ad  Inferos,  eun- 
dum  est  per  vestibulum  Orci.  At  vivus  nemo  descendit 
prgeter  paucos  illos,  quorum  virtus  tanta  est,  ut  etiam  hoc 
tam  laboriosum  tamque  periculosum  iter  suscipere  possint. 
Ergo,  omissis  his  paucis,  mortui  tantum  descendunt.  Ea 
mala,  quae  sunt  ante  vestibulum  aut  in  ipso  limine,  signi- 
ficant  destructivas,  ut  ita  dicam,  et  rerum  naturse  conser- 
vationi  inimicas  vires.  Quae,  quoniam  in  malis  sunt,  recte 
in  Tartaris  habitant.  Sed  interdum  in  terris  versantur  ea 
mala    fungunturque    suo  munere,  quum  homines  Orco  mit- 


^  Aen.  4.  695  sequ. 

tunt.  Si  ea  mala  semper  in  Tartaris  essent,  mortales  sem- 
per  in  terris  aevum  agerent  felicitatis  plenissimum.  Si  ad 
tempora,  quum  scribebatur  Aeneis,  respicimus  revocamusque 
in  memoriam,  poetam  dura  secula  jam  mitescere  credidisse 
novamque  quandam  auream  aetatem  incepisse,  apte  ea  mala, 
quibus  non  multo  ante  veheraentissime  laboraverant  Romani, 
in  Orco  iocata,  id  est  remota  terris,  finxisse  putandus  est. 
Eodem  fere  modo  alius  poeta,  Calpurnius,  de  optata  pace 
ac  felicitate  vitse  humanse  haec  ait^: 

"Omnia  Tartareo  suhigentur  carcere  bella/^ 

Ea  tum  via  Aeneas  deducitur  a  Sibylla.  Veniunt  ad 
Stygiam  paludem,  quam  trajiciuntur  animse  a  Charonte. 
Aeneas  quoque  trajicitur,  ut  qui  aureum  ramum  habeat. 

Aeneas  miratus,  cur  excipiantur  alii  a  naviculario  sene, 
relinquantur  alii,  ejus  rei  causam  discit  a  Sibylla.  Excipi- 
untur  enim  ii,  qui  rite  sunt  sepulti.  Ceteri  centum  annos 
circa  ripam  vagari  cogentur,  nisi  ante  id  tempus  justa  fu- 
nebria  iis  facta  erunt. 

Expositus  in  altera  ripa  Aeneas,  postquam  Cerberum 
sopivit  aditum  ad  palatium  Plutonis  Proserpinaeque  custo- 
dientem,  audit  ingentem  vagitum  infantum.  Infantes  enim 
proxima  ab  amne  sive  palude  loca  occupant.  Quatuor  aliae 
enumerantur  classes  mortuorum  eorum,  qui  inter  Stygiam 
paludem  versantur  et  eum  locum,  ubi  finditur  via  (v.  540). 
Sunt  ergo  quinque: 


-f 


I. 

Infantes 

II. 

Siiie  causa  morte  multati 

III. 

li,  qui  se  ipsi  interfecerunt 

IV. 

li,  quos  durus  amor  vicit, 

V. 

li,  qui  bello  clari  fuerunt. 

»  Ecl.  1.  V.  52. 

> 

Hi  omnes  id  habent  proprium  et  commune,  quod  vi  perie- 
runt,  non  fato.  Sed  de  fati  vi  ac  significatione  apud  Vir- 
gilium  illud  dici  potest,  Virgilium  non  omnia,  quae  alios, 
fato  tribuisse.  Fato  autem  significari  omnium  fatorum  vim, 
omnia  regentem  naturam,  non  de  singulari  decreto  vocabu- 
lum  dictum  esse  certum  est,  neque  illud  obscurum,  fatum 
ab  divis  divorsum  poni '.  Fata  accelerari  posse  aut  quodam- 
modo  mutari,  docet  ille,  quem  jani  ante  laudavimus,  de 
Elissa  moriente  locus  -. 

Qu8e  quum  ita  sint,  dubitari  vix  potest,  quin  Virgilius 
secutus  sit  eandem  de  morte  opionem  ac  Cicero.  Quod  si 
ita  est,  non  potuit  infantes  alio  loco  coUocare.  Nam  si  ea 
mors  in  bonis  est,  quam  naturae  necessitas  et  qusedam  quasi 
maturitas  aff"ert,  ea  mors,  quae  abest  ab  ea  maturitate,  mala 
est  atque  eo  magis  mala,  quo  magis  longe  abest  a  natu- 
rali  illa  necessitate.  Itaque  Virgilius  hoc  loco  nihil  aliud 
quam  concessa  poetis  libertate  usus  est,  quum  ordine  quo- 
dam  disposuit  animas  biothanatorum  -  is  enim  titulus  est 
horum  omnium  —  et  prima  loca  infantibus  assignavit.  Nam 
quoniam  verisimillimum  est,  eum  non  ea  fuisse  sententia, 
ut  putaret,  hos  omnes,  quos  nominat,  eodem  semper  loco 
futuros,  apte  eos,  quibus  diutissime  manendum  est,  longis- 
sime  ab  eo  quasi  exitu  esse  voluit,  quo  suo  quisque  tempore 
ultro  mittentur.  Nam  si  cogitaverimus,  ne  in  Elysio  qui- 
dem  manendum  in  aeternum  animabus,  sed,  postquam  purum 
seterumque  sensum  secreto  omni  terreno  elemento  retinu- 
erint,  in  divinam  coelestemque  originem  redeundum  —  id 
enim  docet  Virgilius  —  ipsa  res  postulat,  ut  rem  ita  inter- 
pretemur,  ut  videatur  poeta  voluisse,  nuUi  senimse  amplius 
hominis  setatem  in  lugentibus  campis  morari. 

1  B.  DiETSCH,  Theologum.  Virgil.  p.   16. 

2  IV.  696. 

Nam  fuisse  talem  de  iis,  qui  prsemature  obeunt,  opi- 
nionem,  apparet  ex  hoc  loco  TertuUiano  ^ :  "Aiunt  et  imma- 
tura  morte  prseventas  (animas)  eo  usque  vagari,  donec  reli- 
quatio  expleatur  setatis,  quam  tum  pervixissent,  si  non  in- 
tempestive  obiissent". 

Itaque  statuendum  putamus  Virgilium,  quum  scriberet, 
ea  fuisse  sententia,  omnes  eos,  quos  videt  Aeneas  inter 
Acheronta  et  eum  locum,  ubi  finditur  via,  moraturos  esse, 
donec  dierum  summa  tanta  sit,  quanta  fuit  futura,  si  non  vi 
sed  fato  obiissent.  Sed  non  modo  eas  animas,  quse  enume- 
rantur,  ibi  esse  voluisse  poetam,  sed  omnium,  quotquot  prae- 
mature  perierunt,  exceptis  fortasse  jure  damnatis  ea  re  con- 
firmari  credo,  quod  inter  eos,  qui  enumerantur,  etiam  Sychseus 
est,  quamquam  in  nulla  quinque  iliarum  classium  coUocari 
potest.  Sed  si  constituimus  Virgilium  dicere  velle.  non  tam 
eos,  quos  opus  distinguendi  causa  nominavit,  ibi  esse  putandos 
quam  omnes  praematura  morte  prsereptos,  apte  hoc  loco 
nomen  Sychaei  occurrit.  Nam  si  statuas  eum  eadem  fere  fuisse 
atque  Elissam  aetate,  consentaneum  est,  eum  non  magis  quam 
eam  aetatis  explevisse  reliquationem.     Sed  de  hac  re  satis. 

Quemadmodum  ante  Acherontis  trajectionem  fit  di- 
visio  animarum,  sic  trajectas  animas  ita  divisas  deprehen- 
dimus,  ut  efficiantur  duo  genera:  alterum  continet  eas  ani- 
mas,  quibus  ad  tempus  manendum  est,  alterum  autem  eas, 
qu8e  peracto  jam,  quod  prsestituit  fatum,  vitse  spatio  porro 
mittuntur. 

Sed  quoniam  animse,  quae  mittuntur,  aut  piae  sunt  aut 
non  piae,  iterum  necessario  fit  divisio  ita,  ut  non  piae  in 
Tartara  mittantur,  pise  in  Elysium. 

'  De  anima.  Ed.  Reifteracheid  et  Wissowa.  p.  389  sequ.  Equi- 
dem  non  dubitaverim,  quin  Virgilius  in  hac  quoque  re  secutus  sit  ali- 
quam  pervetuatam  opinionem,  quam  fortasse  Plato  aignificat  (De  republ. 
p,  615C)  sed  indignam  putat,  qusB  afferatur. 

Tartara  vero  Virgilius  non  eodem  modo  quo  cetera 
Infernorum  loca  descripsit,  quoniam  opus  suum  hac  re  ita 
instituit,  ut  Aeneas  non  per  ea  loca  ambulans  induceretur, 
quo  factum  est,  ut  Sibylla  narraret  ea,  quse  de  iis  rebus^ 
quse  in  Tartaris  finguntur,  dicenda  viderentur.  Inducitur 
Sibyllse  narratio  hoc  modo.  Digressu  Deiphobi  (v.  547) 
Aeneas  respiciens  in  locis  inferioribus  videt  moenia  triplici 
murorum  serie  circumdata,  simul  audit  tractarum  catenarum 
strepitum  gemitumque  miserorum.  Roganti  deinde  Sibylla 
exponit,  quo  modo  puniantur  post  mortem  ii,  qui  in  vita 
distulerunt  piacuia.  Sed  quoniam  nihil  adtinet  haec  omnia 
referre,  satis  est  admonere  de  iis,  quae  majoris  momenti  sunt. 

In  iis  est,  quod  Virgilius  etiam  hoc  loco  docet,  apud 
Inferos  esse  justos  judices,  Nam  ut  ii,  qui  injuste  damnati 
sunt  in  terris,  Minoe  justo  utuntur  judice  eodemque  cle- 
menti,  ita  scelerati,  qui  dum  vixerant,  evitarunt,  ne  darent 
poenas,  in  Tartaris  nullum  non  coguntur  confiteri  sceius, 
quod    commiserunt.      A    Rhadamanto    damnatos    Tisiphone 

flagellat. 

OfPendit  in  descriptione  hac,  quod  Tisiphone  et  paulo 
post  furiarum  maxima  occurrunt,  quamquam  jam  ante  dic- 
tum  est  Evmenides  in  Orci  vestibulo  habitare.  Fortasse 
hsec  res  inter  ea  numeranda  est,  quae  poeta,  si  ei  retrac- 
tare  opus  licuisset,  emendaturus  fuisse  creditur.  Nam  ut 
conatus  sum  ostendere  alio  loco,  cur  verisimile  esset  no- 
minatas  esse  in  Orci  descriptione  Evmenides,  ita  etiam  hoc 
loco  causa  afferri  potest,  cur  occurrant  in  Tartaris.  Pri- 
mum  dici  potest,  eas  in  vestibulo  Orci  locatas  esseapoeta, 
ut  ita  significaret,  earum  munus  esse  etiam  in  terris  ex- 
petere  poenas  ob  crimina,  quae  ulcisci  earum  proprium  est. 
Sed  non  omnes,  qui  ea  scelera  commiserunt,  in  terris  dant 
poenas,  quare  necesse  est,  eas  in  Tartaris  eodem  munere  fungi. 

Alia  videtur  esse  causa,  quod  ea,  quae  semel  recepta 
erant  in  aliqua  arte,  servabantur  constantissime.  At  descrip- 
tiones  earum  rerum,  quse  in  Tartaris  sunt,  apud  antiquos 
frequentiores  fortasse  fuerunt,  quam  quisquam  putat.  Nam 
non  solum  poetse  ^  aliique  scriptores  in  iisdem  rebus  versati 
sunt,  sed  etiam  artifices  fingendi  pingendive  eas  expresse- 
rant.  Omitto,  quod  Polygnotus  Delphis  Ulixen  inter  mor- 
tuos  versantem  pinxerat.  Sed  etiam  apud  Romanos  prseter 
vasa  nigris  figuris  inscripta  has  res  exhibentia  tabulas  pic- 
tas  fuisse  putandum  est.  Nam  nisi  ita  esset,  non  credo 
Plautum^  inducturum  fuisse  Tyndarum  haec  dicentem: 

Vidi  ego  multa  scepe  picta,  qiim  Acherunti  fierent 
Criiciamenta,  —  —  — 

Itaque   haud  scio,  an  desiderarentur  Evmenides,  si  in  Tar- 
tarorum  descriptione  non  occurrerent. 

Sed  utut  ea  res  est,  nunc  exponemus,  quae  malefico- 
rum  genera  in  Tartaris  puniantur.  In  qua  descriptionis 
parte  poeta  multa  nova  non  addidit  iis,  quse  semel  recepta 
et  probata  operis  lex  quodammodo  postulabat.  Ita  factum 
est,  ut  Virgilius,  quum  ad  communem  omnium  opinionem 
haec  narraret,  nihil,  quod  esset  novum  atque  inusitatum,  ad- 
deret,  nisi  quod  expressit  quaedam  ad  similitudinem  judi- 
ciorum  Romanorum  jurisque  civilis.  Nam,  omissis  fingendi 
pingendive  artificum  operibus,  non  solum  epica  carmina 
permulta  ejusmodi  descriptiones  continebant,  sed  etiam  tra- 
gicorum  ars  et  scaena  hsec  omnia  exhibuerat  tam  frequenter, 
ut,  siqui  in  his  rebus  exponendis  nimia  libertate  usus  esset 
recessissetque   longius    ab    iis,    quse    usus  atque  consuetudo 

*  Horatiua  quoque  sat  multis  locis  de  rebus  Infernorum  breviter 
mentionem  facit,  sed  ita,  ut  non  aperte  concludi  possit,  quas  sequatur 
opiniones.  Ita  Od.  II.  13.  21  aequ.  aliquid  simile  video  iis,  quae  sunt 
Aen.  VI.  V.  662.  Carmen  XII  lib.  1.  quamquam  non  in  iisdem  rebus 
versatur,  multam  habet  cum  recensu  animarum  similitudinem. 

2  Capt.  V.  4.  2. 

postularet,  offensurus  fuisse  putandus  sit  animos  eorum,  qui 
legebant  audiebantve  ea. 

Sed  etiamsi  in  hac  re  adstrictus  erat  poeta  certis  le- 
gibus,  nihil  tamen  impediebat,  quominus  iis,  quse  mutuare- 
tur  ab  aliis,  ita  disponeret  atque  collocaret,  ut  non  nimis 
desideraretur  mira  illa,  qua  ceteris  locis  commendari  solet, 
dispositionis  ars. 

Quoniam  igitur  turbatus  est  versuum  ordo  neque  ex 
eo  erui  potest,  quo  discrimine  usus  poeta  disposuerit  eos, 
qui  in  Tartaris  puniri  finguntur,  sed  nihilo  minus  verisimile 
est  ejus  animo  obversatam  esse  aliquam  divisionis  formam 
atque  rationem,  conabimur  hoc  loco  non  restituere  versus 
aut  aliquem  eorum  instituere  ordinem,  sed  ostendere,  qui- 
bus,  ut  ita  dicam,  principiis  proficiscendum  sit,  si  quis  velit 
experiri,  si  transponendo  aptam  efficere  possit  membrorum 
coUocationem. 

Id  nobis  videmur  assecuturi  esse,  si  regressi  ad  unum 
locum  Ciceronianum,  ea,  quae  sequentur,  diligentius  per- 
censuerimus.  Nam  Cicero,  quum  ^  Socratem  de  duabus 
illis  viis,  quarum  altera  animabus  ex  corporibus  excedenti- 
bus  ingredienda  est,  disserentem  facit,  eundem  et  hsec  di- 
xisse  scribit:  "Nam  qui  se  humanis  vitiis  contaminavissent 
et  se  totos  libidinibus  dedissent,  quibus  csecati  vel  dome- 
sticis  vitiis  atque  flagitiis  se  inquinavissent  vel  re  publica 
violanda  fraudes  inexpiabiles  concepissent,  iis  devium  esse 
quodam  iter,  seclusum  a  concilio  deorum". 

Videmus  ergo  humana  vitia  dividi  hoc  loco  in  dua 
genera,  quorum  alterum  domesticorum  vitiorum  est,  alterum 
eorum,  quse  contra  patriam  sunt  commissa.  Sed  in  anti- 
quissima  poesi  Graecorum  nulli  prius  existimati  sunt  poenas 
in    Tartaris  pendere  quam  ii,  qui  contra  deos  peccaverunt. 

»  Tusc.  Disp.  1.  30. 

Quod  sceleratorum  genus  si  ad  priora  illa  adjungemus,  haec 
evadet  divisionis  forma: 

I.     Vitia  in  deos  commissa. 
11.    Domestica  vitia. 
ni.    Vitia  in  patriam. 
Si    nunc,    addita  pube  Titania,  quam  immissam  Tar- 
taris    poetarum    fabulse    ferunt,  eos,   qui  in  Tartaris  puniri 
in  hac  descriptione   narrantur,  servato,  quem  supra  propo- 
suimus,  ordine,  suo  quemque  loco  disponemus,  efficietur  hsec 
divisio : 

Ob  vitia  in  deos  eommissa  puniuntup: 


V.  582     (Ed.  Ribbekkii) 
V.  585 
V.  595 
V.  601 
V.  618. 


Aloidw 

Salmoneus 

Tityos 

Ixion  et  Pirithous 

Theseus  et  Phlegyas 

II. 

Ob  domestiea  vitia  puniuntup: 
qui  contra  parentes  et  cognatos  impii  fuerunt  v.  608 
qui  ob  adulterium  ccesi  sunt  v.  612 

qui  clienti  nocuerunt  v.  609 

qui  oh  avaritiam  suis  partem  non  dederunt      v.  610 
qui  thalamum  natce  invasit 

III. 

Ob  fpaudes  in  patpiam  puniuntup: 

qui  impia  secnti  sunt  arnm 
qui  doniinorum  dextras  fefellerunt 
qui  auro  vendidit  patriam 
qui  patrice  imposuit  dominum 
qui  leges  fixit  atque  refixit 


V.  623. 


V.  612 

V.  618 

V.  621 

V.  621 

V.  622. 

Sed  sicut  in  vestibulo  Orci  describendo  poeta  adtulit  non 
omnia  genera  eorum,  qui  praemature  mortui  sunt,  sed  tot, 
quot  ad  varietate  quadam  opus  distinguendum  satis  esse 
putavit,  ita  hoc  quoque  loco  satis  habuit  alia  genera  nomi- 
nare,  alia  significare.  Nam  maleficorum  plura  esse  genera 
poenarumque  formas,  quam  ut  narrari  possint,  ostendunt  hi 
versus : 

Non  mihi  si  linguce  centum  sint  oraque  centum 
ferrea  vox,  omnes  scelerum  comprendere  formas 
omnia  poenarum  percurrere  nomina  possim. 

De  hac  re  qusestionem  injectam  esse  scimus,  quos  Ro- 
manos  ob  oculos  poetam  habuisse  esset  verisimile,  quum 
has  varias  poenarum  formas  describeret  vel  significaret. 
Fieri  enim  potuit,  ut  Spartacum,  Antonium,  alios  significa- 
tos  voluerit.  Nam  quod  constat  versum  622  sumptum  esse 
ex  epico  quodam  carmine  Varii  poetae  et  ad  Antonium  spec- 
tare,  credo  Virgilium  eum  versum  recepisse  maxime  ob  id, 
ut  ita  Varium  honoraret,  quamquam  non  nego,  quicumque 
Varii  versum  hunc  et  huic  proximos  habuerit  cognitos, 
non  potuisse  non  de  Antonio  hoc  loco  cogitare.  Credibile 
igitur  est,  nullum  ab  Virgilio  additum  esse  novum  scele- 
rum  genus,  parvasque  tantummodo  mutationes  esse  factas. 
Nam  si  exempli  causa  ex  Ranis  Aristophanea  versum  cen- 
tesimum  quadragesimum  quintum  et  aliquot  sequentes  non 
minus  quam  descriptionem,  quam  habet  Pausanias,  pictura- 
rum  Polygnoti  Ulixem  apud  Inferos  versantem  exhibentium  ^ 
cum  similibus  locis  Virgilianis  conferas,  apparebit,  credo, 
Virgilium  in  Tartaris  describendis  secutum  esse  eas  earum 
rerum  descriptiones,  quae  jam  diu  ferebantur. 

Prseterea,    si   voluisse    putandus   sit  per  ambages  ali- 


'  Paus.  Discript.  Graeciae  IX.  31.  4. 

queai  significare  eorum,  qui  multis  seculis  post  Aenean  vic- 
turi  erant,  satis  erat  genera  peccatorum  demonstrare,  quia, 
si  semel  dictum  erat  hoc  vel  illud  genus  hominum  in  Tar- 
taris  puniri,  unusquisque  facile  supplere  poterat  nomma 
ejusmodi  Romanorum. 

Sed  abstinuit  in  hac  operis  parte,  quominus  afferret 
alia  nomina  quam  ea,  quse  jam  allata  erant  ab  aiiis  in  ejus- 
dem  generis  descriptionibus.  Nam  non  proposuerat  sibi,  ut 
eos,  quos  privatim  improbaret,  aiterni  laboris  suppliciique 
damnatos  induceret.  Neque  dubium  est,  quin  Yirgilius  rem 
periculosam  esse  putaverit  nimis  diligenter  singula  perse- 
qui  prgesertim  in  tam  recenti  rerum  memoria,  sicut  Horatius 
Asinium  PoUionem  ^  admonet,  quam  periculosum  sit  civilis 
belli  historiam  scribere,  quoniam  etiamtum,  ut  ipsius  poetse 
verba  afferantur,  ignes  doloso  cineri  suppositi  sint. 

Sed  si  voluisset  poeta,  potuit  certe  quemvis  hac  nota 
dignum  in  Tartarorum  descriptione  nominare.  Quid  enim 
facilius  fuit  quam  Sibyllam  inducere  praedicentem,  qui  Ro- 
mani  notabiliores  in  Tartaris  scelera  luituri  essent.  Nam 
is,  qui  in  Elysii  descriptione  animarum  recensus  argumen- 
tum  excogitavit  tam  ingeniose  et  in  clipeo  describendo  ^ 
Catilinam  in  Tartaris  poenas  pendentem  finxit,  etiam  hoc 
loco  latum  dicendi  campum  habere  potuit.  Nam  videtur 
ita  natura  comparatum  esse,  ut  hominibus  major  vis  esset 
in  rebus  immanibus  et  insolitis  describendis  quam  in  per- 
petua  illa  plenaque  felicitate,  qualis  beatorum  fingi  solet, 
exponenda.  Ut  exemplum  afferamus,  nominabimus  Danten, 
admiratorem  illum  atque  imitatorem  Virgilii.  Nam  is  pri- 
mam  Divinse,  quse  inscribitur,  Comoediae  partem  sive  Tar- 
tarorum  descriptionem  tanta  copia,  arte,  sublimitate  ita  dis- 

'  Od.  II.   1. 
2  8.  667—668. 

tinxit,  ut  ea  pars  ceteris  operis  partibus  superior  esse  judi- 
cari  soleat  ab  sestimatoribus. 

Itaque  si  Virgilius  Tartarorum  non  eadem,  qua  Elysii 
descriptionem,  ad  quam  nunc  transibimus,  arte  et  copia  or- 
navit,  ita  factum  esse  credimus  ab  eam  potissimum  causam, 
quod  ad  Elysium  describendum  omnia  exquisitioris  artis 
subsidia  atque  adjumenta  reservare  voluit.  Nam  descriptio 
Elysii  et  rerum,  quse  ibi  sunt,  non  solum  Necyise  sed  quo- 
dammodo  totius  Aeneidis  pulcherrimum  ornamentum  existi- 
mari  debet. 


De  Elysii  descriptione. 

V.  637—854. 

Sibylla  expositis  breviter  iis,  quse  in  Tartaris  esse  fin- 
guntur,  admonet  Aenean,  ut  aureum  ramum  defigat  in  ad- 
verso  limine.  Quo  facto  veniunt  in  Elysium  fortunatorum- 
que  sedes.  Ibi  largior  est  aether,  sol  suus,  sua  sidera. 
Enumerantur  ex  iis,  qui  ibi  sunt,  Orpheus,  magnanimi  he- 
roes,  Ilus,  Assaracus,  Dardanus.  Videt  Aeneas  alios  epulas 
celebrantes;  alii  paeana  canunt.  Omnes,  qu^  vivis  cura 
fuit,  eadem  mortuos  sequitur. 

Sicut  in  Tartarorum  descriptione  significata  sunt  quae- 
dam  genera  eorum,  qui  ob  commissa  scelera  puniuntur,  ita 
etiam  hoc  loco  nominat  poeta  quinque  genera  eorum,  qui 
ob  merita  digni  sunt,  qui,  decorati  vittis,  divinis  honoribus 
fruantur  in  opacis  lucis  Elysii. 

Est  distributio,  ex  qua  humanitas  ac  mite  ingenium 
Virgilii  agnoscitur,  hsec: 

qui  vulnera  pro  patria  passi  sunt;  v.  660 

qiii  casti  sacerdotes  fiierunt;  v.  661 

qui  pii  vates  fuerunt  et  Phoeho  digna  locuti  sunt;  v.  662 
qui  per  inventas  artes  excoluerunt  vitam;  v.  663 

qui  sui  memores  Salios  fecerunt;  v.  664. 

Ergo  hoc  quoque  loco  deprehendimus  quinque  genera 
allata  esse,  sicut  ante  vidimus  in  lugentium  camporum  Tar- 
tarorumque  descriptione  eundem  numerum  secutum  esse  poe- 
tam.  Sed  sicut  iis  locis  etiam  hoc  loco  omisit  plura,  quia 
longum  ac  difficile  erat  singula  persequi.  Primo  in  hac 
descriptione  loco  et  ultimo  occurrunt  ii,  qui  in  patriam  me- 
riti  sunt.  In  medio  collocat  pios  vates.  Qua  in  re  sine 
dubio  secutus  est  eandem  opinionem,  quam  secutus  Plato 
Homerum  e  civitate,  quam  finxit  in  litteris,  ejicit  et  in  alio 
libro,  in  Gorgia  ni  fallor,  eum  in  Tartaris  purgari  dicit, 
ut  qui  de  diis,  quse  iis  sit  indigna,  dixerit. 

Quod  vero  scribendum  censeo  in  versu  664  non  alios 
vel  aliquos,  ut  habet  Ribbekkius,  sed  Salios,  meum  est  af- 
ferre  rationem,  cur  eam  conjecturam  ingeniosam  credam. 
A  quo  proposita  sit,  non  memini,  sed  recepta  est  in  edi- 
tionibus  in  usum  scholarum  Austriaci  imperii  adornatis. 

Salii  enim,  quorum  collegium  Augustus,  quum  in  id 
incumberet,  ut  mores  majorum  ceremoniarumque  discipli- 
nam  revocaret,  iterum  quodammodo  instituit,  id  sibi  pro- 
positum  habebant,  ut,  quum  carmen  suum  sive  Axamenta 
canerent,  inter  deorum  dearumque  nomina  etiam  magnorum 
virorum  nomina  recitarent.  li,  quorum  nomina  ita  inserta 
erant  Saliari  carmini,  inter  Lares  prsestites  recepti  videban- 
tur,  quemadmodum  pater  familias  post  mortem  inter  Lares 
domesticos  referebatur.  Itaque  ingens  caritatis  et  gratiae 
testimonium  datum  est  Augusto,  quum  eodem  honore  affec- 
tus    est    vivus  ^     Nam    constat    ex    monumento  Ancyrano, 

^  Vide  de  ha  re  Nipperdey  ad.  Tac.  Ann.  II.   18. 

Augusti  nomen  senatus  consulto  inclusum  esse  in  Saliare 
carmen,  siquidem  Mommsenius  recte  conjecit  \  Rem  prae- 
terea  confirmat  Cassius  Dio  ^. 

Apud    Ciceronem    Scipio    Africano    nepoti    prsecipit  ^ 
quo    sit    alacrior    ad    tutandam    rem  publicam,  sic  habeat: 
omnibus,    qui   patriam    conservaverint,  adjuverint,  auxerint, 
certum  esse  in  coelo   ac  definitum  locum,  ubi  beati  sempi- 
terno  sevo  fruantur.     Nihil  enim  illi  principi  deo,  qui  om- 
nem    hunc    mundum    regit,  quod  quidem  in  terris  fiat  esse 
acceptius,    quam  concilia  coetusque  hominum  jure  sociatos, 
quse    civitates  appellantur.     Harum  rectores  et  conservato- 
res  illinc  profectos  illuc  reverti.    Neque,  ut  ait  Cicero  alio 
loco*,  ulla   res  est,  in  qua  propius  ad  deorum  numen  vir- 
tus  accedat  humana,  quam  civitates  aut  condere  novas  aut 
conservare   jam    conditas:    quam    ob  rem  quum  nihil  inter 
homines   bonum  atque  laudabile  perficiatur  sine  divini  nu- 
minis  instinctu,  ipseque  adeo  animus,  rectae  rationis  et  vir- 
tutis    capax,    non  terrenam  habeat,  sed  coelestem  originem 
ingeneratusque  sit  hominibus  a  supremo  deo,  tum  hoc,  quod 
in  nobis  divinum  est,  in  nuUo  raagis  conspici  atque  clare- 
scere    potest    quam    in  iis,  qui  in  regio  ac  principali  statu 
collocati  coetus  hominum  societatesque  civiles  cum  justitia, 
fortitudine,  sapientia  regunt  et  moderantur. 

Hsec  et  horum  similia  Virgilio  obversata  necesse  est, 
eo  magis  quod  non  potuit  in  Elysi  descriptione  omittere 
eos,  qui  rem  publicam  auxerunt,  adjuverunt,  conservarunt. 
At  quonam  modo  eos  nominare  potuit  aptius  quam  hoc? 
Nam  quicumque  tum  audiebat  legebatve  versum  hunc: 
quique    sui   memores    Salios    fecere  merendo,  cogi- 

1  MoMMSEN,  Monum.  Ancyr.  (lat.  2.  21)  ed.  2. 

2  51.  20. 

3  Somnmm  Scipionis  C.  13. 

*  de  rep.  1.  C.  7. 

tabat  etiam  de  Augusto^  Neque  ineptum  est  constituere 
poetam  hoc  loco  de  eo  admonere  voluisse,  si  quidem  fieri 
vix  potuit,  quin  versum  622  legentibus  de  Antonio  subiret 
animum  cogitatio. 

Sed  revocanda  est  disputatio  eo,  unde  longius  fortasse 
digressi  sumus,  ut  expediamus  ea,  quae  de  re,  quam  trac- 
tare  coepimus,  jam  sunt  dicenda. 

Sibylla  igitur,  quum  Anchises  non  adsit  ibi,  rogat 
Musaeum,   ubi  quserendus  sit.     Musaeus  eos  deducit  in  eum 

Jocum. 

Anchises  recensebat  in  valle  virenti  numerum  suorum, 
quum  Aenean  conspicit  venientem.  Salutatione  data  reddita- 
que  colloquuntur  filius  et  pater.  Interea  videt  Aeneas  se- 
clusum  nemus  et  Lethseum  amnem,  circa  cujus  ripas  innu- 
merae  gentes  populique  volitant.  Campus  murmure  strepit. 
Aeneas,  quum  hsec  omnia  videt,  mirabundus  requirit  cau- 
sas,  cur  illae  animse  compleant  ripas.  Tum  Anchises  do- 
cet:  esse  animas,  quibus  sors  data  sit,  ut  iterum  in  cor- 
pora  abeant,  postquam  biberint  prseteritorum  oblivionem. 
Se  velle  illi  ostendere,  qui  magni  futuri  sint  Romani,  quo 
magis  gaudeat  suo  in  Italiam  adventu.  Ad  ea  respondet 
Aeneas,  sibi  mirum  videri,  velle  aliquos  in  vitam  redire 
corporumque  tarditatem. 

Tum  Anchises  breviter  exponit,  unde  ortae  sint  animae. 
Esse  originem  earum  coelestem  delibatasque  esse  ex  divina 
illa  mente  sive  spiritu,  qui  per  cuncta  meet  agitetque  mun- 
dum,  sed  tardari  eas  terrenorum  corporum  contactu.  Ita- 
que  quum  vitam  reliquerint,  necesse  esse  conceptum  malum 
elui.     Purgationem  eam  fieri  aere,  aqua,  igni.     Omnes  igi- 

tur   animas,  dum  in  corporibus  sint,  aliquam  concipere  la- 

bem,  quae  eluenda  sit. 

Itaque  quum  Anchises  dicit:  quisqiie  suos  patitnur 
manes,  ea  verba  interpretanda  sunt  hoc  modo:  omnes,  dum 
in  corporibus  sunt,  recipiunt  in  se  aliquid  ex  mortalibus, 
ut  ita  dicam,  elementis,  quod  quum  eluitur,  manes  suos 
pati  dicuntur  animae. 

Sed  passse  ea,  —  ita  enim  docet  Anchises  — ,  quae 
ad  purgationem  opus  sunt,  in  Elysium  mittuntur.  At  non 
omnes  animse  ibi  manent  \  plures  enim  redeunt  in  nova  cor- 
pora,  postquam  ex  Lethseo  fluvio  oblivia  potarunt.  Pauci 
admodum  manent,  donec  temporis  longum  spatium  omnem 
exemit  labem  neque  quidquam  praeter  purum  aethereum 
sensum  simplicisque  aurse  ignem  reliquit.  Tum  fieri  sci- 
licet  reditum  in  spiritum  illum  cuncta  regentem,  putandum 
est.  Anchises  dicit  se  esse  in  numero  eorum,  qui  in  Elysio 
manebunt.  Ceteras  autem,  quas  monstrat  his  verbis:  "has 
omnes",  in  nova  corpora  abituras  docet. 

Ergo  ese  animse,  quae  manebunt,  tenent  Elysii  arva, 
donec  perfecto  temporis  orbe  -  redibunt  in  divinum  illum 
spiritum,  unde  profectse  sunt. 

Sed  si  Virgilius  in  animarum  recensu,  ad  quem  mox 
transibimus,  omnino  nullos  alios  nominat  quam  eos,  qui 
propter  virtutes  et  in  patriam  merita  post  mortem  in  Elysii 
lucis    habitabunt,  id   est   manebunt    in  Elysio,  sequitur,  ut 


*  Concedo  aliqiiam  dubitationem  esse  posse,  si  quis  putet,  non 
apte  de  Saliis  dicere  Anchisen,  sed  credo  poeticae,  quae  dicitur,  licentiaB 
id  adtribuendam  esse. 


»  Observandum  est  manendi  vocabulum  a  me  adhiberi  eo  sensu, 
ut  contrarium  sit  vocabulo  abeundi,  quod  hoc  loco  usurpatur  de  iis,  qui 
in  vitam  redibunt.  Nam  eae  animse,  quae  noa  jam  nova  corpora  sortien- 
tur,  manebunt  quidem  in  lucis  Elyaii,  sed  non  in  ffiternum  ibi  ma- 
nebunt. 

2  Poeta  sine  dubio  ob  oculos  habuit  placita  qusedam  philosopho- 
rum  de  his  rebus,  qualia  sunt  apud  Platonem  in  Timfeo  530—531  et 
aliis  locis. 

putandum  sit,  eas  animas  postea  non  reversuras  esse  in  vi- 
tam  sed  mansuras,  donec  ese  quoque  purye  et  integrse  re- 
dibunt  in  mentem  illam  divinam. 

Ex  iis,  quge  supra  disputata  sunt  effici  posse  credo, 
versuum  ordinem  (724—751)  non  mutandum  esse  sed  reti- 
nendum  talem,  qualis  est  in  codicibus. 

Hoc  loco  necessarium  non  est  ostendere,  quae  Pytha- 
goreis  atque  Orphicis,  quse  Platoni  aliisque  philosophis  de- 
beantur  ex  iis,  quae  proposuit  Virgilius.  Nunc  satis  est 
admonere^  eum  ex  intima  philosophia  hausisse,  id  quod  Ser- 
vius  dicit,  et  aptum  ad  animarum  recensum  eifecisse  trans- 
itum. 

Anchises,  quum  docuit  Aenean,  cur  maneant  in  Elysio 
alise  animae,  revertanturque  alise  in  vitam,  eum  in  tumulum 
deducit,  unde  cognoscat  eos,  qui  magni  tuturi  sunt  Romani. 
Tum  fit  recensus  animarum,  ob  quem  tota  Necyia  instituta 
est.  Institutus  est  ille  recensus  ad  similitudinem  quandam 
recognitionis,  qualis  more  militari  fieri  solebat  apud  Ro- 
manos. 

Descriptio  hujus  recensus,  quamquam  semper  visa  est 
digna  admiratione  non  solum  propter  argumenti  novitatem  ^ 
sed  etiam  propter  sublimitatem  verborum,  aliter  tamen  ab 
aliis  in  disceptationem  vocata  est,  quum  aut  obscura  vide- 
retur  aut  confusa  parumque  cohserens.  Itaque  Ribbekkius, 
ut  id,  quod  raaxime  ei  videbatur  ofi^endere,  removeret,  ver- 
suum  ordinem  mutavit  transponendo.  Sunt  tamen,  quibus 
videatur  omnis  hoc  loco  transpositio  non  modo  non  neces- 
saria,    sed  etiam  a  mente    ac  consilio  poetae  aliena,  ut  qui 


^  Bernhardy,  Grundriaa  der  Rom.  Literaturgesch.^  p.  497 :  Sogar 
das  Mittel  der  Vision  ist  von  ihm  erfunden. 

non    secundum    temporum    rationem,    sed    longe    alio  modo 
animas  nominatas  voluerit. 

Utrum  in  tres  partes  hsec  descriptio  dividi  debeat,  ut 
vult  Th.  Pltissius,  vir  ille  doctissimus  \  an  in  plures,  hoc 
loco  relinquendum  est  in  medio,  eo  magis  quod  verisimilli- 
mum  est,  non  plus  duo  quasi  agmina  procedere  eorum,  qui 
recensentur. 

CoUocati  sunt  in  primo  agmine  Aeneadae  proprio  sensu, 
e  quibus  nominantur  Aeneas  Silvius,  Albani  reges.  Romulus, 
gens  Julia  cum  Augusto.  Hi  omnes  priore  loco  occurrunt, 
quia  omnes  ab  Aenea  originem  ducunt,  quare  consentaneum 
est,  eorum  fata  ei  magis  cordi  esse  quam  reliquorum.  Hsec 
collocatio  personarum  conveniens  est  loco  illi  nobilissimo  ^, 
ubi  poeta  Jovem  inducit  Veneri  praedicentem,  quae  immota 
maneant  fata  Aeneadarum.  Nam,  excepto  Ascanio,  qui  in 
recensu  animarum  occurre  non  potest,  ut  qui  jam  sit  in  ter- 
ris,  utroque  loco  iidem  occurrunt.  Praeterea  in  eo  de- 
prehenditur  similitudo,  quod,  quemadmodum  Jupiter  ^  pro- 
mittit  se  imperium  sine  fine  daturum  esse  Romanis,  ita  An- 
chises^  dicit  Romam,  auspiciis  Romuli  conditam,  imperium 
terris  sequaturam  esse.  Eadem  similitudo  inest  versibus 
290—296  libri  primi,  et  792—808  sexti,  nam  utroque  loco 
poeta  miris  modis  Augustum  extoUit. 

Inter  Aenean  Siivium  et  Augustum  mille  annorum  spa- 
tium  intercedit.  Nova  seculorum  series  ordietur  ab  Au- 
gusto,  quse  series  sine  dubio  mille  annorum  putanda  est, 
siquidem    millesimo    quoque    anno   animse,  quibus  in  vitam 


'  Virgil  und  die  episehe  Kunst  p.   178—285. 

2  Aen.  I.  261—295. 

3  1.  275—285. 
*  6.  782—788. 

redeundum  est,  a  deo  evocantur  in  vallem  Elysiam,  ut  inde 
emittantur  suo  quseque  tempore. 

Sed  redeundum  est  ad  inceptum.  In  altero  agmine 
enumerantur  Numa,  Tullus,  Ancus,  Tarquinii,  Brutus,  De- 
cii,  Drusi,  Torquatus,  Camillus,  Caesar  et  Pompejus,  Mum- 
mius,  Aemilius,  Paulus,  Cato,  Cossus,  T.  Sempr.  Gracchus, 
Scipiadae,  Fabricius,  Fabii  cum  Maximo.  Sed  hi  non  hoc 
modo  coJlocati  sunt,  quo  enumerantur.  Nam,  ut  ostendit 
vir  doctissimus,  Andr.  Schalkhiiuser  \  Anchises,  quum  filio 
monstrat  eos,  de  quibus  loquimur  hoc  loco,  a  dextro  quasi 
cornu  incipiens  ei  ostendit  eos,  qui  stant  usque  ad  mediam 
aciem  —  sunt  enim  ii  Numa  et  deinceps  omnes  usque  ad 
Camillum  —  tum  ab  altero  cornu  incipiens  omnes  dein- 
ceps  recenset  usque  ad  eum  locum,  ubi  nuper  desiit.  Sunt 
hi  posteriores  Csesar  et  Pompejus  et  qui  enumerantur  usque 
ad  Fabios,  quorum  Maximus  ita  collocatur  a  Camillo  proxi- 
mus.  Itaque  quemadmodum  in  priore  agmine  conditor  Ro- 
mulus  in  raedio  collocatus  erat,  ita  in  hoc  altero  medium 
fere  locum  obtinent  Camillus  et  Fabius,  futuri  rei  pubHcse 
conservatores. 

Quserentibus,  cur  hoc  potissimum  modo  poeta  coUo- 
catos  voluerit  eos,  quorum  fit  recensus,  necesse  est  vide- 
atur  ita  voluisse  ostendere,  quale  civitatis  genus  esse  de- 
beret. 

Nam  priores  sunt  ii,  qui  unius  imperium  habituri  sint; 
in  altero  ordine  sunt  ii,  per  quos  Aeneadarum  imperium 
transferetur  ad  consules,  deinde  liberae  civitatis  magni  viri, 
tum  ii,  per  quos  iterum  constituetur  regale  genus  civitatis, 
sive  mavis  unius  imperium.  Tale  fuisse  poetse  consilium, 
ex  ea  re  apparet,  quod  Julium   Csesarem  a  Julia  gente  se- 


s 

'  Beitrage   zur    Erklarung   des    sechsten  Buches  der  Aeneide  Vir- 
gila.     Bayreuth  1873. 

paratum  voluit.  Is  enim  in  viscera  patrise  vires  verterat. 
Sed  Aeneadarum  imperium  pacificum  esse  debebat. 

Quse  res  si  se  ita  habet,  Virgilius  hoc  modo.  instituit 
Necyiam,  ut  ea,  quae  de  republica  admonendi  ei  videban- 
tur  Romani,  eo  majorem  haberent  auctoritatem ,  si  ab  he- 
roe  Anchisa  in  Elysio  dicta  fingerentur. 

Recensu  finito  Anchises,  velut  si  sentiat  non  nisi  bel- 
latores  a  se  filio  ostendi  potuisse,  addit  haec: 

e49  Excudent  alii  spirantia  moJlius  cera: 

Credo  equidem ;  vivos  ducent  de  marmore  vultus; 
orahunt  causas  meJivs,  coelique  meatus 
descrihent  radio  et  sim/eutia  sidera  dicent: 
Tu  regere  imperio  populos,  Romane,  memento; 
hwc  tihi  erunt  artes:  pacis  imponere  morem, 
parcere  suhjectis  et  dehellare  superhos. 

Itaque  tota  Necyia  —  missos  facimus  versus  illos  au- 
reos,  qui  postea  additi  non  pertinent  ad  primarium  consi- 
lium  poetse  —  eo  spectat,  ut  quasi  ante  oculos  proponatur 
Romanis,  eos  ad  magnas  res  natos  esse  et  ad  salutem  ge- 
neris  humani.  Admonentur,  quam  stabilis  sit  rerum  ordo, 
ut  excitentur  ad  spem  majorum  rerum,  et  peractis  fatis 
bona  jungant  fata. 

Quantus  fuerit  poeta  Virgilius,  quum  multis  aliis  ex 
rebus  cognoscitur,  tum  vel  maxime  ex  hac  Necyia,  in  qua 
componenda  miram  exhibuit  artem  doctrinamque  profundam. 
Quanta  vero  arte  usus  sit,  ut  hunc  animarum  recensum  in- 
stitueret  ita,  ut  in  eo  describendo  dicere  posset  de  iis  re- 
bus,  quibus  nuUse  magis  ad  cogitandum  atque  quserendum 
exitant  animos  hominum,  ex  iis,  quse  jam  dicta  sunt  brevis- 
sime,  apparere  credo. 

Nunc  quale  sit  theologicum,  ut  ita  dicam,  systema  Vir- 
gilii,  paucis  verbis  expedire  conabor,  ita  tamen,  ut  non  affe- 
ram  similia  ex  libris  philosophorum.  Nam,  unde  haec  omnia 
habuerit,  nihil  refert. 

Animse  igitur  origo  est  coelestis.  Una  mens  totam 
mundi  molem  permeat.  Ex  ea  particulae  sunt  singulse 
animae. 

Quum  morte  discedunt  animae  a  corporibus,  sub  ter- 
ram  veniunt.  Per  vestibulum  Orci  eunt  omnes  sine  discri- 
mine.  At  qui  per  vestibulum  eunt,  aut  rite  sepulti  sunt, 
aut  non  sepulti.  Qui  sepulti  sunt,  eorum  animae  trajiciuntur 
a  Charonte,  ceterse  centum  annos  errabunt  in  ripa. 

Sed  trajectse  animae  sunt  aut  eorum,  qui  vi,  id  est 
praematura  morte  sunt  erepti,  aut  eorum,  qui  bona  illa  na- 
turalique  morte  defuncti  sunt. 

lis,  quorum  discessus  e  vita  contra  naturam  fuit,  ma- 
nendum  est  in  campis  lugentibus,  donec  corapleverint  id  aeta- 
tis  spatium,  quod  pervixissent,  nisi  vi  essent  erepti.  Animae 
eorum,  quorum  vitse  spatium  a  fato  constitutum  exactum  est, 
porro  mittuntur.  Atqui  sunt  hse,  quse  mittuntur,  aut  piae 
animae  aut  impiae.  Itaque  impise  in  Tartara  mittuntur,  ut, 
si  iis  inest  insanabilis  labes,  ibi  in  aeternum  puniantur,  sed, 
si  sanari  possunt,  purificentur.  Quo  facto  in  Elysium  mit- 
tuntur. 

Ese  vero  animae,  quae  pise  sunt,  non  tamen  ideo  purae 
sunt.  lis  tamen  eo  facilior  in  Elysium  datur  aditus  ^  quo 
magis  pise  fuerunt.  Itaque  Anchises,  ut  qui  pius  fuerit, 
mox  in  Elysium  venisse  perhibetur. 

Omnes  igitur  patiuntur  ea,  quae  ad  purificationem  opus 
sunt,  quo  facto  in  Elysium  eunt. 

Sed  animse,  quae  in  Elysio  sunt,  in  duas  partes  sunt 
distributge.  Alise  enim,  quibus  in  nova  corpora  abiturse 
sunt,  in  convalle  seclusa  habitant  mille  annos,  donec  ex 
poto  Letheo  flumine  oblivione  praeteritorum  efi^ecta  suo  quae- 
que  tempore  in  nova  corpora  redeunt. 

Altera  pars  piarum  animarum,  quibus  manendum  est 
in  Elysio,  habitant  in  lucis  fruunturque  plena  beatitudine 
atque  felicitate.  Sed  ne  hae  quidem  perfecte  sunt  purificatse. 
Nam  non  nisi  longo  temporis  orbe  perfecto  sethereus  ille 
purissimus  sensus  simplicisque  aurae  ignis  sine  uUa  terrena 
admixtione  relinquetur.  Tum  vero  integrae  ac  purse  rede- 
unt  in  divinam  illam  mentem,  unde  sunt  profectae. 


Ut  nunc  ea,  quae  dicta  sunt,  comprehendamus  brevi- 
ter,  videtur  Necyia  Virgilii  in  describendis  Infernorum  lo- 
cis  rebusque,  quae  ibi  fieri  finguntur,  non  modo  nihil,  quod 
magnopere  offendat,  continere,  sed  mirifice  sibi  constare, 
si  modo  conceditur  vera  esse,  quae  supra  diximus.  Ea,  quae 
videt  Aeneas  vel  audit  a  Sibylla,  supplentur  quodammodo 
iis,  quse  Anchises  docendi  causa  affert.  Ita  fit,  ut  visa  et 
narrata,  sicut  ea  composuimus,  inter  se  composita  in  unum 
conspirent. 

Admirabili  igitur  arte  Virgilius,  quum  sibi  proposuis- 
set,  ut  Romanis  epicum  carmen  scriberet,  de  iis  rebus,  qui- 
bus  nihil  dignius  esse  potest  cognitione,  ea,  quae  dicenda 
arbitrabatur,  ita  dixit,  ut  quam  maximam  habere  viderentur 
auctoritatem. 

Itaque  de  deo,  de  anima  atque  immortalitate,  de  re- 


1  Confer:  Cic.  Tuac.  Disp.   1.  paragrapho  72  fere  extrema. 

publica  divinam  quandam  doctrinam  voluntatemque   propo- 
suit  interprete  Anchisa. 

Nova  tamen  non  erant  ea  aut  ab  eo  inventa,  quse  de 
his  rebus  affert.  Nam  permulta,  ne  dicam  omnia,  mutua- 
tus  est  ab  iis,  qui  de  iisdem  rebus  scripserant,  quod  facile 
est  intelligere,  si  locos  omnes  Platonicos,  qui  ad  easdem 
res  pertinent,  compares  cum  similibus  locis  Virgilianis. 
Sed  ne  Platonem  quidem  finxisse  verisimile  est  ea,  quse 
habet  de  his  rebus,  sed  accepisse  permulta  a  Pythagoreis. 

Qu8e  de  republica  Romana  dicenda  putabat,  Anchisen 
induxit  dicentem.  Is  Aeneadis  fatis  datum  esse  ostendit 
quasi  hereditarium  imperium,  populumque  Romanum  na- 
tum  esse  ad  orbis  terrarum  imperium  obtinendum.  Erit 
tamen  hoc  omnium  gentium  imperium,  quum  Augustus  id 
acceperit,  pacificum,  mite,  toti  generi  humano  salutiferum. 
Ab  eo  incipientia  secula,  non,  ut  proxima  ante  eum,  dura, 
sed  mitia  erunt  condeturque  nova  aurea  aetas.  Renovabun- 
tur  semper  secula  purioresque  semper  ex  Elysia  illa  con- 
valle  emittentur  ese  animae,  quibus  redeundum  est  in 
vitam. 

Sed  sicut  in  rebus  afferendis  adstrictus  erat  ea  lege, 
ut  ea  tantum,  quse  vera  erant  aut  pro  veris  habebantur,  af- 
ferre  vellet  neque  quidquam,  quod  pio  vate  Phoeboque  es- 
set  indignum,  inserere  in  carmen,  ita  in  rebus  collocandis 
usus  est  concessa  poetis  libertate,  quo  fit,  ut,  sive  profun- 
dam  doctrinam  poetae  respicimus,  sive  copiam  atque  artem 
dicendi,    sextus     Aeneidis    liber    admirandus    videatur. 

Hoc  loco  finis  faciendus  erat  huic  opusculo.  Sed  quo- 
niam  in  Orci  descriptione  tractaviraus  res  tam  similes  non- 
nuUis  rebus,  quae  in  aliorum  quoque  populorum  mythis  an- 
tiquissimis  occurrunt,  ut  videatur  necesse  esse  constituere, 
aut   Yirgilium    hos   perantiquos    mythos  habuisse  cognitos. 

aut  ex  Virgilii  libris  posterius  illata  esse  hsec  similia  in 
eas,  quas  spectamus,  narrationes  mythologicas,  pauca  mihi 
videntur  addenda  esse,  quibus  fortasse  exitentur  alii  ad  has 
res  diligentius  pertractandas.  Non  equidem  ignoro,  ea,  quae 
verisimillima  sunt,  falsa  esse  posse,  veraque  interdum  mi- 
nime  verisimilia  videri.  Itaque  haud  magno  in  discrimine 
ponendum  existimo,  quomodo  res  accipiatur.  Sed  quum 
viderem  Rydbergio  nostro  visum  esse  verisimile,  Virgiliura 
ex  iis  mythologicis  narrationibus,  in  quibus  interpretandis 
ipse  tanta  arte  tantaque  sagacitate  versatur,  aliquid  habu- 
isse  cognitum,  ausus  sum  proponere  ea,  quae  in  hac  Vir- 
giliana  Necyia  mihi  quidem  viderentur  similia  iis,  quse  in 
ejusmodi  descriptionibus  haberent  similia  Islandicorum  car- 
mina  antiquissima.  Nam  sicut  in  umbris  atque  eminentia 
multa  vident  pingendi  artifices,  quse  fugiunt  eos,  qui  pin- 
gere  non  didicerunt,  et  in  cantu  observant  in  eo  genere 
exercitati  permulta,  quse  non  observant  alii,  ita  in  hoc  ge- 
nere  literarum,  quod  in  mythis  comparandis  versatur,  talis 
vir,  qualis  est  Rydbergius,  gravis  esse  debet  auctor.  Itaque 
eo  libentius  arripui  occasionem  de  hac  re  qusestionem  pro- 
ponendi,  quod  Rydbergius  ipse  me  per  litteras  certiorem 
fecit,  sibi  Virgilium  legenti  interdum  videri  velut  ex  lon- 
ginquo  repercussas  audire  voces  similitudinesque  agnoscere, 
parvas  quidem,  sed  tamen  similitudines,  quse  moveant  su- 
spicionem,  eum  cognitas  habuisse  mythicas  narrationes  ce- 
teris  Grsecorum  Latinorumque  scriptoribus,  quod  conjici 
possit  ex  scriptis  eorum,  incognitas. 

.Prseterea  me  admonuit  ille  vir  doctissimus,  Virgilii 
nomen,  si  quidem  scribendum  est  Vergilium,  ut  multi  scri- 
bere  solent,  non  per  i  litteram,  ut  vulgo  fit,  ex  Germa- 
nica   vel   Celtica  lingua    esse    derivandum,  fierique  fortasse 

posse,   ut  poeta,  quo  nemo  magis  Romanus  fuit,  ex  aliquo 
peregrino  populo  putandus  sit  duxisse  originem. 

Hanc  doctissimi  viri,  quem  omnes  meritissimo  admira- 
mur,  sententiam  propositam  volui,  ne  lateret,  non  quod  pu- 
tarem  ejusmodi  conjectura  opus  esse  ad  demonstrandum, 
quo  modo  fieri  potuisset,  ut  apud  Virgilium  occurrerent  si- 
militudines  hsec,  de  quibus  loquimur.  Hoc  tamen  non  ita 
dictum  volo,  ut  videar  contendere,  Rydbergium  suam  de 
Yirgilii  origine  proposuisse  conjecturam,  ut  ita  deprehensas 
a  se  similitudines  redderet  magis  verisimiles.  Nam  sunt  ese 
per  se  satis  manifestae. 

Sed  ut  libenter  confiteor,  Virgilium,  si  a  stirpe  Ger- 
manica  vel  Celtica  oriundus  fuerit,  velut  per  hereditatem 
accipere  potuisse  aliquam  de  suorum  majorum  mythis  cog- 
nitionem,  ita  non  video,  cur  non  eodem,  quo  alii  iisdem 
temporibus  modo  de  eorum  populorum  religionibus  et  doc- 
trina  satis  accurata  ac  certa  perciperi  potuerit. 

Ita,  ut  exemplum  afFeramus,  Asinius  Pallio,  ut  ex  frag- 
mentis  Appiani  ^  apparet,  satis  accurate  videtur  cognitum 
habuisse,  quid  Celtse  de  immortalitate  animi  crederent.  Sed 
ea  cognoscere  vix  potuit,  nisi  exposita  tota  eorum  theologia. 
Quam  qualem  verisimile  sit  fuisse  de  rebus  novissimis,  bre- 
viter  monstrat  Miillenhoffius  ^. 

Sed  si  Asinius  Pollio  de  his  rebus  aliquid  cognitum 
habere  potuit,  quid  impedit,  quominus  credamus  Virgilium 
quoque  ex  eodem  quasi  fonte  hausisse? 


^  Celt.  p.  36.  frag.  21  Bekker. 

'^^  Die  Deutsche  Voluapa.    Deutache  Altertumskunde  5:l.p.  67— 70. 

